S-GIGE 1-1
15

Anna : Tgei vuleis Vus?

Ueibel : Nuot. Mo ti plais a mi.

Anna (perplexa, vegn cotschna): Pertgei scheis Vus da quei?

Ueibel : Ins sto dir la verdad.

Anna : Tgei vuleis Vus da mei?

Ueibel : Tgei ch’jeu vi da tei? Buna damonda. Quei ei sempel.
Jeu less saver, sche ti eis ina stria ni buc.

Anna (vietia): Tgei scheis ? Jeu sun buc ina stria!

Ueibel : Mo mo. Quei san ins mai. Tia tatta ….

Anna : Schei en ruaus mia tatta ! Lezza ha fatg a negin dil mal.

Ueibel : Mo plaun culla vanaun. Quei hai jeu era buca detg.

Anna : Mo Vus tertgeis ch’jeu e mia tatta seigien strias.

Ueibel : Anna, Anna. Buca sevilenta. Igl ei buc aschi nausch.

Anna : Pertgei scheis lu da quei?

Ueibel : (pren ella pil bratsch) Sas, jeu manegel mo bein. Forsa
savess jeu far zatgei, en cass che …

Anna : Far tgei ?

S-GIGE 1-1_La stria da Dentervals


S-GIGE 1-1
16

Ueibel : En cass ch’ei dian che ti seigies ina stria savess jeu
proteger tei.

Anna (tementada): Ei vegn tschintschau ton da strias e striuns.

Ueibel: Mo ti stos nuota temer. Jeu hai schon quitau da tei.
Sche ti vul …?
Ella dat buca riposta. Cun nus dus savess ei schon dar zatgei.
La finala eis ti buc ina schi macorta.

Anna (sefa libra, pren la sadiala e leva sin peis): Jeu stoi ir uss.
La tatta spetga.

Ueibel: Quei ei donn che ti stos schon ir, e lu aunc senza latg.

Anna: Quei va tier a Vus nuot.
Ella va spert naven. Igl ueibel scrola il tgau.

Ueibel : Donn e puccau ch’ella va. Ina tschécca eis ella finfatg.
El s’absenta a schulond.

Musica
Erzählerin : D’Onna hät nu an anderi Enkelin, d’Nesa. Ihra
verzellt sie vo da Hex vo Matergia. Dia het verschiedena Pura
usgholfa und wo sie im Juni unbedingt hät wella ad Sogn Placi
Fiir z’Disentis go und da Pur aber so viel Arbet für sie z’erlediga
gha hetti, do hät sie mit Zauberkräft nogholfa und flux isch dia
Arbeit erlediget gsi. Als dank het sie an Zettel müassa mitneh
uf Disentis, dä am Landama übergeh. Druf isch gstanda:
Nehmet mit fescht, i bin a Hex!

1. 4. (Onna, Nesa) L’Onna vegn cun ina buoba (Nesa, sia biadia

S-GIGE 1-1_La stria da Dentervals


S-GIGE 1-1
17

pintga). Ellas sesan sin baun sut las caglias seniester. Pusseivel
d’accumpignar la scena cun pantomimas.

Nesa: Tatta, saveis Vus raquintar a mi quei dalla stria da
Matergia?

Onna : Vul ti veramein tedlar quei? Igl ei ina tresta historia.

Nesa : Raquinteis lu buc ella?

Onna : Sche bien pia, Nesa. Lu teidla : Inaga, quei ei stau avon
biars onns, viveva ina matta cheu en nies vitg; e quella mava
bia entuorn en ina schuba cotschna. Perquei numnavan ei ella:
La matta dalla schuba cotschna.

Nesa: Era quei ina biala schuba?

Onna : Ina fetg biala. Mo teidla! Ella steva ensemen cun sia
mumma en ina pintga casa agl ur dil vitg. Ellas duas eran
paupras, e perquei stueva la matta dalla schuba cotschna ir sco
fumitgasa. In di mava ella tier ina famiglia, lu tier in’autra. La
glieud veva bugen ella, perquei ch’ella era ina luvrusa ...

Nesa: Saveva ella era teisser sco Vus?

Onna (surri): Jeu crei bein.

Nesa : E rischlar?

Onna : Secapescha ch’ella saveva far tut las lavurs sil funs.
Perfin segar saveva ella. Mo teidla tgei ch’ei schabiau:
La matta dalla schuba cotschna ei stada ina stad tier in pur a
Matergia. E perquei ch’ella era prusa e luvrusa ha il pur
dumandau, sch’ella vegni puspei l’autra stad a gidar el.

S-GIGE 1-1_La stria da Dentervals


S-GIGE 1-1
18

Nesa : Eis ella ida?

Onna : Gie. Mo lezza stad fuss ella ida bugen alla fiasta da sogn
Placi. Il di avon sogn Placi veva siu patrun denton ina massa da
raschlar. Tuttina damonda la matta, sch’ella astgi ir. Siu patrun
di ch’el laschi ir ella, sch’els vegnien da metter il fein sut tetg.
La matta fa lu amogna ch’el sappi ir a durmir in mument. El
seigi segir staunchels, la finala hagi el segau bunamein igl entir
avon miezdi. Ella vegli raschlar tut, el dueigi buca far quitaus.
Mo siu patrun vul buca propi crer che quella matta sappi far ina
lavur aschi gronda. Enstagl da durmir va el vi davos clavau e
laghegia, tgei ch’ella fa. E lu vesa el, co sia fumitgasa arva la
porta-clavau e dat 10 gadas cul risti encunter la porta.
E sas tgei ch’ei schabegiau, Nesa?

Nesa : Na, tatta.

Onna : Tut il fein ei suflaus vi e da porta en ed ha empleniu il
ladretsch tochen tetg.

Nesa : Nus stuessen era haver ina da quellas fumitgasas.

Onna : Mo sas, quella matta era ina stria e saveva far striegn, e
perquei ha ella saviu far ch’il fein ei suflaus en clavau.

Nesa: Jeu less era saver far striegn.

Onna : (tegn la bucca dalla Nesa): Pelamurdadiu, mia
mattatscha. Buca di da quei. Has capiu ? Nesa dat il tgau. Onna
peglia ella entuorn la schuiala. La historia ei buc aunc finida.
Vul aunc saver, co ella finescha?

Nesa : Gie.

S-GIGE 1-1_La stria da Dentervals


S-GIGE 1-1
19

Onna : Suenter ch’il patrun ha viu, tgei che sia fumitgasa veva
fatg, eis el ius spert vi davos clavau ed ha fatg sco sch’el
durmess. Cu la fumitgasa ei vegnida ed ha clamau el, ha el
detg ch’el hagi grond plascher ch’ella hagi fatg tut quella lavur.
Ed el ha detg alla matta dalla schuba cotschna, ch’ella astgi ir
l’auter di a sogn Placi. Mo el stoppi dar enzatgei cun ella.

Nesa : Tgei?

Onna : Il patrun ha scret enzatgei sin in pupi ; lu ha el fatg
ensemen quel e dau a sia fumitgasa e detg ch’ella stoppi dar
quei al mistral. El saveva che quella matta sappi buca leger, e
perquei ha el buca fatg quitaus.

Nesa : Tatta, jeu less era saver leger.

Onna : Na na, Nesa. Nus savein buca leger e scriver. Mo teidla:
L’autra damaun ei la matta ida a Sogn Placi. Ella ha dau quei
che siu patrun veva scret al mistral. E sas tgei ch’el veva scret?

Nesa : Na, tatta, tgei lu?

Onna : El veva scret tgei ch’era schabegiau e co sia fumitgasa
veva fatg striegn cul fein. E lu ha el aunc scret che sia
fumitgasa seigi ina stria e ch’ins dueigi pigliar ella.

Nesa : Pertgei pigliar ella?

Onna (pren ella entuorn veta): Sas, sch’ei peglian las strias san
ellas buca far striegn pli.

Nesa : Mo ella ha gidau a far fein.

S-GIGE 1-1_La stria da Dentervals


S-GIGE 1-1
20

Onna: Gie, mia cara, ti has raschun. Mo ella vess buca astgau
far da quei. Tgi che fa striegn fa in grond puccau !

Nesa : Lu vi jeu buc esser ina stria.

Onna : (surri): Na, Nesa, ti eis buc ina stria.

Nesa : Mo dat ei strias, tatta?

Onna (sa buca tgei rispunder): Neu, Nesa. Nus stuein ir. Ellas
van.
Musica
Erzählerin: D’Kinder vom Dorf verarbeitand d’Gschehnis vo da
letschta Täg uf ihri Art.

1. 5. (4-5 buobs, 4-5 buobas, hentger)
 Ils buobs portan neutier ina suga, festa e pleders e tschentan
quels en in cantun.
In (pli grond che gioga il capitani dalla cumpignia da mats) ei
vestgius sco in schuldau cun capiala da péz ed ha ina spada da
lenn en ina teigia. Ils auters buobs ein vestgi per part cun
caultschas e tschops ners e per part cun camischas veglias ed
isadas.

Il buob grond (cloma): Jeu sun il capitani dalla cumpignia da
mats. Vegni e stei en retscha! Ils buobs stattan in sper l’auter
avon el. Nus essan la cumpignia da mats. Nus stuein esser
attents ! Nus stuein pigliar tut las strias. Veis capiu?
Ils auters buobs : Capiu!
Il buob grond (muossa cul det sils auters buobs) :
Vus veis da far guardia !
El muossa cul det sillas buoba : E vus buobas essas las strias !
Ellas prendan la festa e fan sco sch’ellas sgulassen sin ella, cun
siglir entuorn, il fest denter comba. Ellas fan « ramurs ».

S-GIGE 1-1_La stria da Dentervals


S-GIGE 1-1
21

Mirei, las strias sgolan al barlot. E leu saultan ellas l’entira notg.
Sco la stuornadira. Saveis, pertgei che nus stuein pigliar las
strias ?

Buob 1 : Las strias fan vegnir giuadora bovas e lavinas.

Buob 2 : Ellas san far vegnir la pesta ed autras malsognas.

Buob 3 : Ellas san far crappar nossas tgauras.

Buob grond : Mo nus essan la cumpignia da mats. Negin
damogna nus!
Ils auters cloman tenend il pugn ad ault :
Ils buobs : Nus essan la cumpignia da mats.

Buob grond : Adatg! Tedlei! Nus stuein saver e vegnir sissu, tgi
ch’ei ina stria. Nus stuein tener aviert ils egls e las ureglias. Nus
astgein buca durmir. Nus stuein pigliar tut las strias e barschar
ellas. El aulza la vusch:
Pigliei las strias e barschei ellas!
In buob dat sil schumber.
Ils auters buobs van per ina suga e ligian las buobas. Ellas
stattan en schanuglias. Il buob grond pren la spada e fa sco
sch’el tagliass giu il tgau ad ellas. Las buobas dattan cun in griu
en venter.

Buob grond: Las strias ein mortas. Las strias ston barschar !

Auters buobs : Tut las strias ston barschar !

Il buob dat sil schumber.
Uss mettan tut las sugas e la festa en in migliac. Tuts dattan il
maun in a l’auter e saultan entuorn la pluna en rudi, cantond
la melodia dalla canzun : « Cara sora, neu cun mei. Oz less jeu
saltar cun tei … ».

S-GIGE 1-1_La stria da Dentervals


S-GIGE 1-1
22

Tuts :
Cara stria, neu cun mei,
Oz less jeu saltar cun tei.
Hop enneu, hop envi,
Uss entuorn, quei plai a mi.

Cara sora, quei ei flot,
Che ti vegns a far barlot.
Hop enneu, hop envi,
Uss entuorn, quei plai a mi.

Cara stria, muoss’ a mi,
Ch’jeu sai er far striegn sco ti.
Hop enneu, hop envi,
Uss entuorn, quei plai a mi.

Cara stria, neu cun mei,
….
Strusch ch’els han entschiet a repeter l’emprema strofa vegn il
hentger, vestgius en manti ner e capuzza cotschna – ni nera -
(ins vesa mo in tec dils egls e dalla bucca), la spada sin schui.
Tuts dattan in griu e cuoran giud tribuna.
Mo il buob cun siu schumber sa buca tgei far.
Il hentger muossa da dar sil schumber.

Il hentger pren la spada giud dies e seposta cun ella avon il
publicum. .

2. Perdetgas.

Erzählerin: und d’Gschicht nimmt ihra Lauf: i da Casa Cumin
finden d’Verhör statt. Züga werdand gsuacht und gfunda und
alli händ öppis mysteriöses gseh, wo könnt mit da Onna z’tua
ha. Am Schluss taucht au no da Neffe vo da Onna pintga uf, er
will sich für sini Tanta isetza.

S-GIGE 1-1_La stria da Dentervals


S-GIGE 1-1
23

En stiva dalla casa cumin. Ina meisa, suppias (event. cun ault
pusal). En in cantun ina scabella. Il scarvon (porta egliers ?)
sesa davos meisa, avon el in cudisch. Quei ei il protocol dil
process encunter strias. Duront che las persunas dattan
perdetga fa el notizias el protocol.

2.1. (Gada, Scarvon)
Gada entra:

Gada: Ludaus sei Jesus Cristus, signur scarvon.

Scarvon : Semper sei ludaus, Gada Fontana. Vus vegnis per dar
perdetga?

Gada: Gie. La primavera vargada ein duas da nossas treis
vaccas crappadas. Quei ei stau sgarscheivel. Nus vein buca
saviu tgei far. Sche ti piardas tes tiers, lu eisi sco sche ti
piardas ti’olma. Quei schevan schon nos vegls. Miu um ed jeu
essan segirs che las vaccas ein vegnidas strienadas. Quei sa
buc esser auter. Jeu vi viver e murir sin quei.

Scarvon: Pertgei?

Gada: Igl unviern vegneva l’Onna Pintga a batlegiar tier nus.
Miu um deva mintgaton in toc paun ed inaga ni l’autra in tec
latg. Mo in di tuttenina ha el buca saviu caschar pli. Ei era sco
strienau. Lu ha l’Onna detg ch’el dueigi lavar giu aunc inaga il
priel, e prenmira: suenter ha el puspei saviu caschar.

Scarvon: Ei quei tut?

Gada: Jeu less aunc dir zatgei. La vischina ha era piars ina
tgaura. Ina damaun ha jeu viu ella en nuegl giun plaun stagn
ventschida. Ella veva zatgei sigl iver.

S-GIGE 1-1_La stria da Dentervals


S-GIGE 1-1
24

Scarvon: Tgei veva ella?

Gada: Jeu sai buc. Mo zatgi ha fatg quei. Quei ei l’ovra da
nauscha glieud.

Scarvon : Vus suspecteis l’Onna Pintga?

Gada: Gie, ed jeu sun buca la suletta.

Il scarvon scriva, e suenter in cuort mument pren el dus
bluzchers ord truchet, dat quels alla Gada e di:

Scarvon: Nus havein empermess che mintga perdetga survegni
ina pagaglia da dus bluzchers. Ussa saveis ir, mo clamei il
proxim. Ella va.

La Giulia vegn. Il scarvon noda il num.

2. 2. (Gilulia, Scarvon)

Scarvon: Giulia Padrutt. Tgei veis Vus da dir?

Giulia: Tschei di ei in giat ner siglius en a mi. Quei ei stau la
sgarschur.

Scarvon (mira sin ella e surri): Paupra femna. E Vus essas buca
vegnida da seriscuder?

Giulia : Na, signur scarvon. Quei era buca semplamein mo in
giat.

Scarvon : Moschapia. Sche tgei lu?

S-GIGE 1-1_La stria da Dentervals


S-GIGE 1-1
25

Giulia : Il giat ha sgarflau mei, e dapi lu hai jeu dolurs mal ina
comba. Jeu hai aunc pudiu dar ina cun in pei, e lu eis el
svanius. Mo jeu sai da dir a Vus : Quei ei buca stau normal. In
da quels giats vev’jeu aunc mai viu. El veva ils egls tut
cotschens e greflas ch’jeu hai tut temiu.

Scarvon : E la cua?

Giulia : Tgei sai jeu? Jeu hai buca giu peda da mirar silla cua.

Scarvon : Ei quei tut?

Giulia : L’auter di hai jeu entupau l’Onna. Ella veva ina noda sil
frunt.

Scarvon : Ina noda sil frunt?

Giulia : Signur scarvon, dian ei buca che las strias sappien
semidar en tiers?

Scarvon : Gie, quei ei ver. E Vus manegeis che quei seigi stau
l’ovra dall’Onna Pintga?

Giulia:  Jeu less nuota ver detg zatgei. Mo ins sa mai … Ella
pren ina palma ord sac.
Sur Stiafen ha detg ch’jeu dueigi metter naven dad uss quella
palma benedida sur igl esch-nuegl. Per tener naven mals e
malsognas. Ed el ha era detg ch’jeu dueigi dir pli biars
paternos.

Scarvon : Quei leu fa segir buca donn. El arva il truchet, pren
dus bluzchers e dat ad ella. Bien, quei cheu ei Vossa pagaglia.
Ei zatgi aunc cheuora?

S-GIGE 1-1_La stria da Dentervals


S-GIGE 1-1
26

Giulia : Gie.

Scarvon (malidis): Lu fagei pia vegnir en el. Sche quei va
vinavon aschia, ei la cassa gleiti vita.
Ella va.

2.3. (Giachen, Giusep, scarvon)

Giachen e Giusep vegnan. Giachen ha en in maun la capiala, en
l’auter in canaster cun meila.
Scarvon: Tgei vuleis cun quei canaster?

Giachen: Jeu less mo mussar zatgei a Vus. Miu nevs, il Mattiu,
ei vegnius malsauns avon in pèr dis. Ed ei va pli e pli mal cun
el.

Scarvon:  Tgei eisi cun el?

Giachen: El ha magliau in meil che l’Onna Pintga veva dau. In
da quels cheu (el metta si la capiala e pren in meil ord il
canaster). E dapi lu ha el vieti mal il venter. Igl ei strusch da
capir, perquei ch’el ei schiglioc in taffer.

Scarvon: Tgei ha el? Mal il venter? Viva el aunc?

Giachen: Gie. Mo el ei aunc adina in tec malsanetschs. Il docter
ha detg ch’el sappi buca gidar. E saveis tgei ch’el ha aunc
detg ?  … Il docter sa tgi ch’ei la la cuolpa ch’il Mattiu ei
malsauns… Quei ei striegn. Quei ha nauscha glieud fatg. Il
docter ha era detg quei. E sche lez di da quei, lu eisi aschia!

Scarvon : Pertgei vegn Vossa sora buca sezza e dat perdetga?

S-GIGE 1-1_La stria da Dentervals


S-GIGE 1-1
27

Giachen: Ella ha tema.

Scarvon: Aha! Ella ha tema. E tgei vuleis Vus?

Giusep: Oh, nuot pli bia, scarvon Gion.

Giachen: El ha num scarvon Gion Paul.

Giusep: Emporta pauc, sch’igl ei Gion cun ni senza Paul.

Scarvon (damonda Giachen) : Tgei vul el ?

Giachen : Sai buc, signur scarvon Gion Paul (di el cun
pronunziar ferm il Paul mirond sin Giusep). El ha marveglias.

Scarvon : Marveglias ?

Giachen : El vul saver tgei che la Giulia ha detg pervia dil giat
ner.

Scarvon : Quei va tier a vus nuot.

Giusep :  Saveis, scarvon Gion. Jeu hai era in giat ner a casa.
Mintgaton fa el schon caussas. Mo in giat ei in giat e resta in
giat.

Giachen: Vus stueis buca tedlar tgei ch’el di. El capescha nuot
da giats e da strias.

Scarvon: Sche lu duei el far ch’el vegni naven. Jeu hai buca
peda da sedar giu cun da quei tuppanem.

Giusep (viers Giachen): Tgei di el?

Giachen (pren el pil bratsch): Nuot di el. Ed uss neu. Il scarvon
sa schon tgei ch’el ha da far.

S-GIGE 1-1_La stria da Dentervals


S-GIGE 1-1
28

Giusep (emprova da stuschar naven il Giachen): Oh, gliez
dubet’jeu. Schiglioc savess el ch’in giat ei in giat e buc ina
tgaura.

Scarvon (leva sin peis ed aulza la vusch): Fagei che vus vegnis
giuadora. Immediat. Capiu.

Giachen e Giusep van

2.4 (Scarvon, Toni, Barla)

Dus affons, Toni e Barla,  vegnan e miran tut stui sin Giachen.

Toni: Neve, Barla, quel leu ei in curios.

Barla : Sai buc, Toni, mo jeu crei che omidus ein dus curios.

Scarvon (surstaus): Tgi ha detg a vus da vegnir cheu? Els
rispundan buc.
Tgei eisi cun vus dus? Saveis buca tschintschar?

Toni: Il bab …
Barla: … e la mumma …
Toni: Nus vein viu in di in tgaper, in grond.

Barla: E nus vein pigliau gronda tema.

Scarvon: Pervia d’in tgaper?

Toni: Gie. El ei setschentaus silla palera avon nossa casa.

Barla: ... ed el ha craschlau mordio. Bia pli fetg che tschels
tgapers.

Scarvon: Schia. E lu?

S-GIGE 1-1_La stria da Dentervals


S-GIGE 1-1
29

Barla: Lu eis el sgulaus vi avon la casa da quella femna.

Scarvon : Da tgi?

Barla : Dall’Onna Pintga.

Toni:  ...e leu eis el staus e staus e staus …

Barla (tegn la bucca al Toni): El mirava mitgiert sin nus.

Scarvon (surri): Con mitgiert?

Toni: El sbatteva trasora las alas e vuleva buca sgular naven.

Scarvon : Forsa veva el fom.

Barla : La mumma ha detg ch’il tgaper seigi ina stria.

Toni : Ed il bab ha detg che las strias mondien culs affons.

Scarvon: Cun vus dus van ellas segir buc.

Barla : Las strias san era sgular ...

Toni : … sco’ls tgapers. Ed ellas van entuorn la notg.

Barla : Perquei sai jeu buca durmir pli.

Scarvon: Gliez ei buca bien. Lu stuein nus far zatgei. Quei ei
bien. Vus saveis ir.
Il Toni e la Barla targlinan. Il scarvon pren giu ils egliers e stat

S-GIGE 1-1_La stria da Dentervals


S-GIGE 1-1
30

sin peis. Els van.
Ei splunta.
Scarvon: Tgei eisi ?

2. 5. (Scarvon, Gada e Giulia) vegnan puspei.

Scarvon: Tgei vuleis Vus duas aunc?

Gada: Nus levan mo dumandar ...

Giulia: Nus vein tertgau ch’ei fuss il meglier da vegnir aunc
inaga tier Vus.

Gada: Nus vein udiu quei dall’ Onna e lessen saver ...

Giulia: Ins auda ton quels dis, da quei e da tschei ...

Scarvon: Tgei veis udiu?

Giulia: Oh, Vus saveis schon, quei dallas strias.

Scarvon: Quei vein nus bein giu endamen anson. Vus essas
vegnidas per dar perdetga. Sche Vus vuleis zatgei auter, stueis
ir tiel mistral.

Gada: Il mender ei che nus savein buca ...

Giulia: Mintgaton ein ins buca segirs, sche zatgi vess forsa
schizun tgisau nus.

Scarvon: Tgisau vus duas?

S-GIGE 1-1_La stria da Dentervals


S-GIGE 1-1
31

Giulia: Ins sa ton mai. Nus vein zuar fatg nuot dil mal a zatgi, e
nus essan era idas adina en baselgia ... (fa la sontga crusch).

Gada: ... e schein rusari e paternos... ( fa era la sontga
crusch).

Scarvon:  Quei leu fa nuota donn.

Gada : Perquei lein nus dumandar vus, sche zatgi ha tgisau
nus.

Scarvon: Jeu sai da nuot.

Giulia (tila flad profundamein): Tgei cletg!

Scarvon: Veis forsa fatg zatgei discus? Veis da zuppentar
zatgei?

Gada: Na na, signur scarvon. Segir buca. Mo ei dian che l’Onna
Pintga seigi ina stria, e forsa di ella lu zacu, che nus seigien era
strias.

Scarvon : Forsa vess ella raschun…

Giulia : Perlamurdadiu, signur scarvon, buca schei da quei.
Quei fa gie tut sgarschur (ella fa duas gadas la sontga crusch).

Scarvon (surri): In tec sgarschur fagess forsa bein ad enqualin.
Ni lein dir: ad enqualina. Surtut a quellas che han ina schliata
cunscienzia.

Gada: Jeu hai buc ina schliata cunscienzia!

S-GIGE 1-1_La stria da Dentervals


S-GIGE 1-1
32

Scarvon : Lu stueis era temer nuot.

Giulia : Ei quei segir ?

Scarvon : Segir ei mo che nus stuein murir, Giulia Padrut. Sche
lu, jeu stoi far vinavon. Adia e stei cun Diu.
Ellas miran stuidas ina sin l’autra e van.

2. 6.(Scarvon, Martin de Mulin)
 Il nevs dall’ Onna, il Martin de Mulin, tschiep e caultschas
neras empau isadas, entra senza spluntar.
Il scarvon mira cuort sin el e scriva lu vinavon el protocol.

Martin: Jeu stoi tschintschar cun Vus.

Scarvon: Schia. Jeu hai buca detg da vegnir en cheu.

Martin:  Jeu hai udiu ch’ei vegn tschintschau dil mal sur da
mi’onda.
Scarvon sfeglia el protocol.

Martin: Veis udiu tgei ch’jeu hai detg?

Scarvon: Jeu hai nuota flucs ellas ureglias.

Martin: Tgei ha mi’onda fatg?

Scarvon (malidis): Tgei sai jeu? S’empos jeu forsa ch’ei vegn
fatg ina tanienta talantiala?

Martin (vegn vi avon el): Exact. Talantiala. Quei eisi. Vus stueis
far calar quei.

S-GIGE 1-1_La stria da Dentervals


S-GIGE 1-1
33

Scarvon: Stos jeu?

Martin: Gie. Quei ei buc endretg.

Scarvon: Tgei ei buc endretg?

Martin: Jeu manegel ch’il mistral …

Scarvon (interrumpa el): Tgei ch’ei endretg e tgei buca, ei buca
Vossa caussa. Quei pudeis Vus maneivel schar sura a nus.

Martin: Mi’onda ha fatg a negin zatgei dil mal. Mintgin duess
better sia grascha sin siu lidimer enstagl da better ella sin
quella dil vischin.

Scarvon (fagend termagls cun sia plema schend a sesez): El
tschontscha en semeglias.

Martin: Tgei Veis detg?

Scarvon: Nuot, nuot.

Martin: Jeu hai udiu ch’il mistral vegli metter a ferm las strias.

Scarvon: Naturalmein. Quei ei nossa obligaziun.

Martin: E tgei fageis cun mi’ onda?

Scarvon: Nuot pil mument.

Martin: Pil mument? E lu? Quei ei buc endretg. Vus veis da
schar en ruaus ella!

S-GIGE 1-1_La stria da Dentervals


S-GIGE 1-1
34

Scarvon (aulza la vusch):  Aunc inaga: Nus, igl oberkeit, savein
tgei che nus vein da far. E nies mistral sto prender a mauns la
caussa.

Martin (malsegirs): Prender a mauns tgei caussa?

Scarvon: Jeu manegel quei ch’jeu hai detg. Ils malfatgs ston
vegnir alla glisch. Il mistral di che nus stueien ragischar ora il
mal e plantar il bien. E quei ha sur Stiafen era detg tscheidi da
priedi.
Il Martin sesa sin ina suppia.

Scarvon: Vus stueis nuota seser. Sche quei ei tut, lu saveis ir
puspei. Jeu stoi far vinavon.
Il Martin leva puspei sin peis e va.  Cu el ei ius, arva il scarvon
igl esch e cloma:

2.7. (Scarvon, ueibel)

 Scarvon: Ueibel Giuli! Igl ueibel entra, la capiala da péz enta
maun.

Scarvon: Vus stueis metter a ferm l’Onna Pintga!

Ueibel: Pusseivel ? Sche tgei ha ella fatg pomai?

Scarvon: Buca fagei aschi dad ureidi ! Vus saveis schibein sco
jeu ch’ella ha da far zatgei cun striegn.

Ueibel : Striegn? Strusch da crer. L’Onna dil Gieri Pign, propi?

Scarvon: Igl ei sco jeu ditgel!

S-GIGE 1-1_La stria da Dentervals


S-GIGE 1-1
35

Ueibel: Vess jeu mai tertgau!

Scarvon: Jeu era buc. Mo nus savein buca midar ei.

Ueibel: Bien pia. Sche lu fetsch jeu quei ch’ei da far. Jeu hai
aunc mai mess a ferm ina femna.

Scarvon: Naven dad uss savess quei semidar.
Igl ueibel mira sin el furschond il baditschun.

Ueibel: Duei jeu ir ussa per ella?

Scarvon: Na, mei pér cu ei fa stgir. Per che buca mintgin vesi
vus.

Ueibel : E quella giuvna?

Scarvon : Tgei giuvna?

Ueibel : La biadia dall’Onna.

Scarvon : L’Anna ? Tgei duei esser cun lezza?

Ueibel : Duei jeu era metter a ferm ella?

Scarvon : Na! Silmeins il mument buc.

Ueibel : Mo ins di che quei sappi esser en famiglia.

Scarvon : Tgei sa esser en famiglia ?

Ueibel : Sche la mumma ei ina stria, lu sa la feglia era esser ina

S-GIGE 1-1_La stria da Dentervals


S-GIGE 1-1
36

stria ; e sche la tatta ei ina, lu sa era sia feglia ….

Scarvon : Quei ei tschontschas! Ed uss mei, ueibel Giuli !

Ueibel metta si la capiala : Sche lu, stei bein, scarvon Gion
Paul.
El va.

2.8. (Scarvon, mistral)
 Il mistral vegn, vestgius en in manti liung ner, in pupi enta
maun.

Mistral : Scarvon, veis preparau il plogn?

Scarvon: Buc aunc diltut, signur mistral. Mo jeu fetsch ei schi
spert sco pusseivel. Ils indezis vein nus.

Mistral. Bien. Tgeinins ei quei?

Scarvon : Igl ei secapescha tschontschas. Nus stuein aunc
verificar quei che las perdetgas han detg.

Mistral : E quei ei?
Scarvon sfeglia el protocol.
Scarvon : Duas vaccas ed ina tgaura ein crappadas … In pur ha
buca saviu caschar … In buob ha survegniu mal il venter pervia
d’in meil marsch.

Mistral : Pervia d’in meil survegn ins buca mal il venter.

Scarvon : Ei era scoi para in meil dall’Onna Pintga.

Mistral : Lu eisi.. forsa in’autra caussa.

S-GIGE 1-1_La stria da Dentervals


S-GIGE 1-1
37

Scarvon : Ed ina perdetga ha raquintau zatgei dad in giat ner e
che quel hagi fatg pigliar gronda tema.

Mistral : Pigliar tema?

Scarvon : Il giat ei siglius en alla Giulia Padrutt. Mo ella ha
pudiu sedefender e dar ina cul pei. E l’auter di ha ella entupau
l’Onna, e lezza veva ina noda sil frunt.

Mistral (scrola il tgau): Sche quei ei buc ina caussa misteriusa!

Scarvon :  Il Toni e la Barla dil Rumetg che stat odem il vitg
han viu in tgaper ch’ei sgulaus vi avon la casa dall’Onna. La
mumma da quels dus ha detg ch’il tgaper seigi ina stria. Quei ei
…

Mistral (interrumpa el): Scarvon Gion Paul: Quei ei flausas !
Fantisems dad affons! Nus stuein haver fatgs! Nus stuein haver
zatgei enta maun, da quei che constat. Schiglioc vegnin nus
negliu. Co lein nus cumbatter il nausch sin quest mund, sche
nus enconuschein buca ses rampins?

Scarvon (siara il protocol): Secapescha, signur mistral.

Mistral : Sche lu mettei ensemen il plogn. Impurtont ei che la
dertgira sa fa valer, che las strias fan donn a carstgauns ed
animals.

Scarvon : Secapescha, signur mistral.
 Il mistral tegn ad ault il det.

Mistral : Nus astgein buca star lischents. Mirei da prender a
mauns quella caussa ! Dat ei aunc schiglioc zatgei?

S-GIGE 1-1_La stria da Dentervals


S-GIGE 1-1
38

Scarvon (arva puspei il protocol): Jeu hai era scret el protocol
che l’Onna dil Gieri Pign, numnada l’Onna Pintga, hagi gia giu
sco matta in schliet num. E ch’ella seigi buca stada adina a
messa ed en baselgia.

Mistral : Tgi di quei?

Scarvon : Negin. Mo igl ei usit d’entscheiver in plogn cun quels
plaids.

Mistral : Sche bien … Quei che sto esser, sto esser … aunc
zatgei …
Il mistral muossa cul det sil pupi ch’el tegn enta maun. Quei
cheu hai jeu survegniu, ina notizia dil cumin dalla Foppa. In dils
indecis impurtonts che nus vein ei ch’ina stria da Glion, ina ch’ei
vegnida truada alla mort avon in temps, che quella stria ha
detg che l’Onna seigi stada cun ella sil barlot.

Scarvon : Sil barlot? Pusseivel?

Mistral : Gie, ellas serimnan la notg e saultan tochen la damaun
marvegl. Mirei, aschia va quei … (el saulta entuorn, suenter in
mument saulta il scarvon era.)

Scarvon : Bien, a saltar mon jeu era buca nuidis …
Il mistral interrumpa el alzond la vusch.

Mistral: Scarvon Gion Paul: Quei ei tut auter ch’in sault normal!
Nus tschintschein cheu da barlots. Quei ei pilver buc ina
bagatella!

Scarvon: Secapescha, signur mistral, barlots ein buca
bagatellas. Duei jeu scriver quei el protocol?

S-GIGE 1-1_La stria da Dentervals


S-GIGE 1-1
39

Mistral (vietis) Na, na, scarvon, saveis buca tgei ch’ei da scriver
e tgei buca ?
Il mistral va si e giu en stiva. Jeu tem, jeu tem. Sche quella
malsogna sederasa tier nus sco dil temps dalla pesta, lu paupra
nus. Ei fa tut sgarschur, sch’jeu patratgel tgei ch’ei schabegiau
e schabegia en auters cumins. Jeu sai buca contas strias ch’ei
han stuiu metter vi. Seigi sco ei vegli.
El pren la scabella (ch’ei en in cantun) e stat sin peis sin ella,
tenend il det ad ault :
Igl ei nossa sontga obligaziun da ragischar ora il mal e da
plantar il bien els cors da nos vischins.

Scarvon : Vus veis raschun, signur mistral (tegn era il det ad
ault).

Mistral : Ed aunc zatgei … Ei il hentger schon vegnius?

Scarvon : Gie, ed el ha priu la spada gronda cun el.

Mistral : La gronda, pusseivel ?

Scarvon : Gie, signur mistral.

Mistral : Bien. Mo uss stuein nus aunc mirar che nus haveien
avunda vin, paun e caschiel, sche nus tenin dertgira. Nuot duei
muncar a nos derschaders, veis capiu?

Scarvon: Secapescha. Nuot vegn a muncar a nos derschaders.
Mo zatgei stoi jeu aunc dir: Jeu hai schon stuiu dar entgins raps
allas perdetgas. Jeu stoi tener quen, schiglioc savess ei ir mal
cun nossa cassa.

Mistral (ponderescha): Forsa … En cass ch’ei dat in process e
nus stuein truar alla mort in ni l’auter … La rauba da quels

S-GIGE 1-1_La stria da Dentervals


S-GIGE 1-1
40

savein nus incassar … Lu vein nus silmeins ina indemnisaziun
per nos cuosts.

Scarvon : Secapescha, signur mistral. Jeu level aunc dir zatgei
…

Mistral : Tgei?

Scarvon : Il Martin de Mulin ei staus cheu. El ha renfatschau
ch’igl oberkeit fetschi entiert cun suspectar si’onda. Ella hagi
fatg a negin zatgei dil mal.

Mistral : Schia? Ha el veramein ughegiau da metter en
damonda quei che nus fagein?

Scarvon : Gie.

Mistral (resolut): Paupra sch’el impedescha nossa lavur. Schei
agl ueibel ch’el dueigi tener en egl quei Martin de Mulin! Quel
leu tegn tschelau zatgei. E sia dunna era. Il mistral petga cul
pugn sin meisa. Igl ei neras uras d’instradar l’ inquisiziun. Nus
astgein buca spitgar pli ditg. Schiglioc vegn ei mo aunc mender.

Musica
Erzählerin: Da Mistral, da Landama vo da Cadi het sich über dia
Vorfäll unterrichta loh und will Massnahma ergriffa, damit sich
das tüflischa Unheil nit usbreita kann. D’Onna pintga verzällt
ihrer Enkelin Anna, wia vor vilna Johr ihri Eltera binera Lawine
ums Leba kho sind. Unterwegs trifft d’Onna ihra Neffe, da
Martin da Mulin mit sinara Frau und au da Pfarrer Sur Stiafen.
Alli machend sie sich Sorga über d’Stimmig im Dorf und dem,
wo sich do zemabraut.

S-GIGE 1-1_La stria da Dentervals


S-GIGE 1-1
41

3. L’Onna survegn visetas.

3.1 (Onna, Anna, Barla, purs, puras )
Avon casa (ina baita nauscha) dall’Onna. Onna sesa sin baun,
la corda da paternos enta maun.  Da temps en temps van purs
sperasvi, tgi cun faultsch, tgi cun fuortgas e blahs, las femnas
cun ristials, canasters etc.). Ei va encunter sera, il sulegl ei ius
da rendiu.
L’Anna vegn cun ina sadiala.

Anna : Tatta, jeu hai puspei buca survegniu latg.

Onna (surstada/trumpada): Buca di, Anna ! Quei ei buca
pusseivel!

Anna : Bein. Negin ha vuliu dar. In um ha griu suenter a mi
ch’jeu dueigi far ch’jeu vegni naven.

Onna : Quei ei gie sgarscheivel. Nus stuein mirar sche miu
nevs, il Martin de Mulin, sa gidar nus. Mo els han era pauc e
meins che pauc. Perquei ughegel jeu strusch da dumandar el.
Jeu vi buca far quitaus ad els.

Anna : In auter ha detg che nus duas seigien la cuolpa ch’el
sappi buca caschar pli.

Onna : Tgei?

Anna : El ha detg che nus seigien strias.

Onna (tementada) : Anna, tgei dias era ! Quei ei fatg puccau.
Ins astga buca tschintschar tal’uisa.

Barla vegn sperasvi (la buoba che veva dau perdetga).

S-GIGE 1-1_La stria da Dentervals


S-GIGE 1-1
42

Barla : Ei il tgaper aunc adina tier Vus ? Jeu hai buca viu pli el.

Anna (stauscha naven ella) : Tgei fas cheu ? Ti stuesses esser a
casa. Nus vein buca tgapers. Va a casa!

Barla va. Anna sesa sper sia tatta.

Anna : Sin via a casa hai jeu entupau la zoppa. Ella ha mirau
mitgiert sin mei e detg ch’jeu seigi ina dalla schuba cotschna.
Mo jeu hai neginas schubas cotschnas. E lu ha ella era aunc
detg ch’jeu hagi l’egliada nauscha. Mirel jeu veramein aschi
nausch, tatta?

Onna (surri) : Na, il bia buc. Mo mintgaton sas ti schon mirar in
tec da nausch, sco tia mumma.

Anna (pensiva): Mia mumma? Jeu sai buca seregurdar dad ella.

Onna: Ella ei stada ina buna femna. Tiu bab era. Mo els han
stuiu murir bia memia baul.

Anna: Neve, els ein vegni en ina lavina.

Onna (suspira) : Gie, mia cara. Ti vevas – crei jeu – dus onns.

Versiun cuorta :
La lavina ei vegnida la sonda sera. . Nus eran i a rusari en
caplutta, e strusch che nus essan puspei stai a casa ha ei
entschiet a rumplanar zatgei sgarscheivel. Las candeilas ein
stizzadas. Zatgei aschia emblidan ins mai.
Ella fa ina pausa.
E lu tuttenina eisi stau puspei ruasseivel … Ti audas nuot, ni
stec ni balluc ! … Quei ha bunamein aunc fatg pli gronda tema
ch’il rumplanem dalla lavina. Jeu sun strusch vegnida dad
envidar la candeila, perquei ch’jeu tremblavel sc’ina caglia. E lu

S-GIGE 1-1_La stria da Dentervals


S-GIGE 1-1
43

ha zatgi spluntau ed jeu sun seglida tut agradsi. Mo ei era miu
frar, il Toni. El ei vegnius ed ha raquintau ch’ina lavina seigi
vegnida. Las casas odem il vitg seigien sut la neiv. E probabel
era quels che stevan en quellas casas ; ed en ina da quellas
habitavan tes geniturs, Anna.
Onna fruscha puspei ils egls.  Ils umens han pudiu cavar els in
pèr dis pli tard ord la neiv. E cun els eran aunc treis auters
morts.

Versiun liunga:
Quei ei stau avon gleiti 15 onns. In da quels unviarns sco quel
ha ei buca dau biars tier nus. Jeu seregordel ch’ei veva neviu
dis en e dis ora. Tochen da Pastgas veva ei dau ina massa neiv;
e gest suenter aunc ina dètga tatschada. Nus vevan tonta neiv
ch’ils purs savevan strusch ir pli en nuegl. Era miu frar, il Toni,
pudeva buc ir a perver sias tgauras si Cuolm sura. Ed in pèr dis
pli tard, cu in pèr umens han gidau el da fullar vias atras la
neiv, eran duas da sias tgauras crappadas.

Anna : E cu ei la lavina vegnida?

Onna : Quei ei schabegiau la sonda sera. Nus eran i a rusari en
caplutta, e strusch che nus essan puspei stai a casa ha ei
entschiet a rumplanar zatgei sgarscheivel. L’Onna pren in
fazalet e fruscha ils egls.
Jeu hai aunc adina sferdurs sch’jeu patratgel vidlunder. Igl ei …
jeu sai buca co declarar quei … igl ei sco sche la fin dil mund
fuss arrivada. E sas tgei che ha fatg temer mei il pli fetg? Anna
scrola il tgau. Onna stat sin peis e fa in per pass. Cu ei ha
entschiet a stremblir e scadenar ein las candeilas stizzadas. Ti
sas cumprender co quei ei stau. Tuttenina eisi tut stgir e ti
audas quei rumplanem. Jeu hai entschiet a far oraziun spitgond
mintga mument che mia casa detti ensemen. Mo lu eisi puspei
stau ruasseivel. … Quella ruasseivladad … Jeu sai buca co dir
quei … Ti audas nuot, ni stec ni balluc ! … Quei ha bunamein

S-GIGE 1-1_La stria da Dentervals


S-GIGE 1-1
44

aunc fatg pli gronda tema ch’il rumplanem dalla lavina. Jeu sun
strusch vegnida dad envidar la candeila, perquei ch’jeu
tremblavel sc’ina caglia. E lu ha zatgi spluntau ed jeu sun
seglida tut agradsi. Mo ei era il Toni. El ei vegnius ed ha
raquintau ch’ina lavina seigi vegnida. Las casas odem il vitg
seigien sut la neiv. E probabel era quels che stevan en quellas
casas ; ed en ina da quellas habitavan tes geniturs, Anna. Onna
fruscha puspei ils egls.  Ils umens han pudiu cavar els in pèr dis
pli tard ord la neiv. E cun els eran aunc treis auters morts.
Mo teidla uss, Anna. Ti stuesses ir a durmir. Pren ina cozza,
quei sera eisi frestg. Jeu hai mess strom frestg giun plaun.

Onna : Mo teidla uss, Anna. Ti stuesses ir a durmir. Pren ina
cozza, quei sera eisi frestg. Jeu hai mess strom frestg giun
plaun

Anna :  Jeu stoi aunc dir zatgei. La zoppa ha aunc detg che nus
seigien la cuolpa ch’ella sappi buc ir endretg. Nus seigien strias.

Onna : Quei ha ella detg?

Anna : Gie, tatta. Mo quei ei buc endretg da dir da quei!

Onna : Uss cala, Anna. Va e ruaussa! E buc emblida da far
l’oraziun dalla sera!

Anna : Gie, tatta. Buna notg.

Onna : Buna notg.

Anna va.
3.2. (Onna, Martin de Mulin, Urschla)

Onna va vi tier il Martin de Mulin (davos saniester).

S-GIGE 1-1_La stria da Dentervals


S-GIGE 1-1
45

Martin de Mulin (cun ina butteglia enta maun, el ei empau
stuorns) Buna sera, onda Onna.

Onna : Buna sera, Marin.

Martin : Jeu stuess batter la faultsch … Mo tgei vul ir a segar,
cu ei ha bunamein nuot fein. Perfin sillas runtgas cresch’ei nuot
pli. Jeu …
(El mira sin sia onda)
Vus scheis nuot, onda ? Jeu capeschel buca che Vus saveis
esser aschi ruasseivla. Vus steis cheu e fageis sco sch’ei fuss
schabegiau nuot. Vus … Vus scheis scheis nuot e scheis dar
l’aura pils larischs? En quella situaziun desperada? Saveis
insumma, tgei che vegn tschintschau entuorn?

Onna : Martin, jeu sai buca tedlar sin tut quei che vegn
tschintschau e paterlau.

Martin (vietis): E saveis, tgei ch’in da quels cumpogns
malempudai ha detg tschei di a mi ell’ustria?
El va in pèr pass.
Na, quei astg’jeu buca dir. Gnanc raschieni ! Zatgei aschia ei
maisudiu. Il pli bugen mass jeu tiegl augsegner e raquintass ad
el tut.
El aulza la butteglia.
Stuorns sco tgapers eran ei. Stuornadira ! Bargada dil huz ! Jeu
sai buca dir auter. E lu ha in da quels schanis aunc ughegiau da
dir che ti e l’Anna seigies strias. Il pli bugen vess dau ad el …
gie …. ina cul pugn en sia ghegna.

Onna : Martin, tgei tschontschas! Has era buiu?

Martin: Jeu sai, perstgisei, onda. Mo ei va entuorn famas. Da
quei ch’ins sa strusch crer. Ei vegn detg ch’ei detti dapertut
strias. Che quellas hagien fatg gronds donns il davos temps.

S-GIGE 1-1_La stria da Dentervals


S-GIGE 1-1
46

Ch’ellas hagien fatg vegnir malsauns ils carstgauns e fatg …
fatg crappar ils tiers.
El sesa.
Ei dian ch’ei hagien truau alla mort ina massa strias … sai buca
nua tut …. La dertgira da Vuorz hagi sentenziau ina buoba da
13 onns … Quei sai jeu strusch crer … Sche perfin nos affons
ston murir …

Ella scrola il tgau.
Onna : …. En tgei mund vivin nus pomai ? Uss capesch’jeu,
pertgei che sur Stiafen di che la fin dil mund vegni.
Urschla, la dunna da Martin de Mulin, vegn :

Urschla : Cheu eis ti, Martin. Jeu hai tertgau che ti seigies en
nuegl.

Martin : En nuegl ? Tgei … ?

Urschla (pren naven ad el la butteglia): Buna sera, onda. Tgei
dis ! Nus savein mo sperar ch’ei plovi zacu e ch’ei creschi
silmeins aunc in tec risdiv. (Ni sch’ei plova traso : Nus savein
mo sperar ch’ei cali da plover zacu).  Schiglioc sai jeu buca tgei
che nus dein gl’unviern a nos tiers.
Urschla sesa sin baun sper si’onda.
Co va ei cun Vus?

Onna : Engraziel. Mo ils caluns fan empau mal.

Urschla : Sentis che l’aura semida?

Martin: Gie, l’aura semida veramein. E lu aunc co. (El aulza la
vusch). Quei ei buca mo burasclas e stempraus, na, … quei ei
bia mender. Quei ei sco sch’il Tutpussent tschappass quei mund
e scurlass atras el sco s’auda. (El fa culs mauns in moviment
sco da scurlar).

S-GIGE 1-1_La stria da Dentervals


S-GIGE 1-1
47

Urschla: Per l’amur da Diu. Martin, tgei tschontschas era? Ti
stuess buc ir ell’ustria.

Martin: Dunna, era ti sas tgei ch’ei schabegia cheu en nos vitgs
e nossas vals.

Urschla: E pertgei stos ti tementar l’onda cun da quellas
caussas?

Martin: Tementar? Urschla, tgi duei jeu aunc tementar? Cu tuts
teman schon e van entuorn sco sch’ei vesessen dapertut quel
dalla tegia sut.
El va puspei in pèr pass.

Urschla (resoluta): Martin, ussa cala ! Ti stos buca far endamen
ch’il demuni metta nus sill’emprova. Quei ha igl augsegner era
detg dumengia en siu priedi.

Martin: Gie, e lez malegia il giavel vid la preit. Buca da
smarvegliar che tuts tschontschan da strias.

Onna: Martin, da quei astgas ti buca dir. Nies sur Stiafen
manegia mo bein cun nus. El vul mo nies bien. E nus
carstgauns stuein far penitienzia. Schiglioc castigia il
Tutpussent nus aunc pli fetg.
Suenter in cuort mument da silenzi di Martin, schischend en
dies:

Martin : Onda, forsa has ti raschun. Forsa … castigia Dieus nus.

Onna : Igl ei empau sco dil temps dalla uiara e dalla pesta. Lu
vevan nus era nuot e meins che nuot.

S-GIGE 1-1_La stria da Dentervals


S-GIGE 1-1
48

Urschla : Quei ei stau avon 50 onns. Miu bab raquintava da
quei.

Onna : Jeu erel ina buoba. Quei unviern leu vein nus giu nuot
da magliar auter che paun sec. Biars ein morts dil fomaz, ed
era tier nus ha ei dau entginas baras. Il mender ei lu stau la
pesta ch’ei sederasada in pèr onns pli tard. Perfin tier nus ei
quella malsogna stada. En Tujetsch, si Segnas ed a Mustér han
biars stuiu murir.

Urschla : Ei schevan che varga 20'000 persunas seigien mortas
ellas Treis Ligias pervia dalla pesta.

Martin : Gie, las biergnas taccavan igl entir tgierp. Saveis
metter avon co quei veseva or? Il tgierp unflaus da biergnas
plein marscha …

Onna: Quei ei sgarscheivel.

Martin: Gie … Mo jeu sai buca tgei ch’ei pli sgarscheivel: Sche ti
sas che ti stos murir ni sche ti sas buca, sche ti stos forsa
murir.

Urschla: Tgei vul quei dir?

Martin (el stat sin peis) : Neu, dunna. nus stuein ir.

Urschla: Buna notg, onda, durmi bein.

Onna: Buna notg.

Martin ed Urschla van.

3.3. (Onna, Sur Stiafen, Gada e Giulia)

S-GIGE 1-1_La stria da Dentervals


S-GIGE 1-1
49

Onna vul ir a casa. Neu dalla caplutta s’avischina Sur Stiafen.
Enta maun ha el ina Bibla. L’Onna di mintgamai « Els » ad el,
ina fuorma veglia (per simplicar savess ins era duvrar il
« Vus »).

Sur Stiafen (cloma da lunsch): Onna, spitgei.. (cu el ei tier
ella) : Ave Maria

Onna : Ave Maria purissima.

Sur Stiafen : Gratia plena. Buna sera, Onna Pintga. Essas buc
uera? Vus essas gie tut alva?
El sesa sper ella.

Onna : Buna sera, Sur Stiafen. Na na. Jeu sun en gamba, mo
mes caluns dolan empau.

Sur Stiafen : Jeu vulevel far inaga ina viseta e mirar, co ei
mondi cun Vus.…

Onna :… Oh, Sur Stiafen, tgei duei dir ? Nus vegnin mulestadas
da vischins, l’Anna ed jeu. Nus vein pauc e stuein viver
bunamein mo da crestgas e brustgas.

Sur Stiafen : Gie, jeu sai. Ils temps ein schliats. Dieus, il
Tutpussent, metta nus sin l’emprova.

Onna (suspira) :  Els han raschun.

Sur Stiafen : Nus carstgauns essan pucconts, paupers
pucconts.
El arva la Bibla e legia.
Cheu stat ei scret, Job 24.13 :
Ils malfatschents ein daventai rebels encunter la glisch,
enconuschan buca la via da Diu

S-GIGE 1-1_La stria da Dentervals


S-GIGE 1-1
50

e stattan buca sin sias sendas.
Igl assassin leva, avon ch’ei fa dis,
e mazza il pauper e sventirau.
Il lader va da notg per las vias.
Il rumpa-lètg spetga ch’ei vegni stgir.
Els sezuppan duront il di,
vulan saver nuot dalla glisch.
El siara la Bibla.
Ed en nies temps dat ei aunc auters che vulan saver nuot dalla
glisch. Da quels che fan donn al concarstgaun ed als animals ;
da quels che destrueschan la raccolta e fan vegnir schitgira e
pupira sur da nus ; da quels che fan vegnir bovas e lavinas. Ei
dat glieud che fa il grond puccau dil striegn.
Onna fa ina sontga crusch.

Onna : Per l’amur da Diu. Tgei manegian Els ?
Sur Stiafen mira sin ella.

Sur Stiafen : Igl ei sco jeu hai detg. Ei dat glieud che ha
l’egliada nauscha. (El muossa cun dus dets sin ses egls, lu sin
quels dall’Onna) Quels che san far donn al concarstgaun ed als
animals.

Onna : Els fan tut tema. Tgei sgarschur!

Sur Stiafen : Gie, tgei sgarschur ! Igl ei enzennas che la fin dil
mund ei damaneivel. Dies irae, dies illae.
Onna fa puspei ina sontga crusch.

Onna: Stuein nus tuts ir giu gl’uffiern?

Sur Stiafen : Negin sa tgei ch’ei la veglia da Diu. Mo sche nus
fagein vinavon aschia, lu tem jeu per la carstgaunadad. Il
mender ei ch’il nauschaspert ha gronda pussonza. El emprova
da surmenar nus di e notg. Per nuot ha el buca era empruau da
surmenar Niessegner. E perquei …

S-GIGE 1-1_La stria da Dentervals


S-GIGE 1-1
51

El fa ina pausa. Fagei oraziun, rughei per Vies salit dall’olma,
fagei penetienzia per che Dieus, il Tutpussent, fetschi grazia
cun Vus. E fagei quitau da Vossa biadia. En quella vegliadetgna
enconuscha la giuventetgna buc aunc ils prighels che regian
dapertut. In dils gronds prighels ei il saltar e far fiastas. Ins
stuess saver che quei ei fatg puccau. E fatg puccau ei era
sch’ins zundra e sgiavla e sch’ins beiba sc’ina ruosna. Il mender
ei denton che biars carstgauns fan buca pli oraziun e dian era
buca rusari. E co stat ei cun Vus, Onna?
(remarca : quella part savess ins era scursanir)

Onna (bragia): Per l’amur da Diu, augsegner. Jeu fetsch mintga
di oraziun e ditgel era mintga di rusari. Mo jeu sai ch’jeu sun
ina paupra pucconta.

Gada e Giulia vegnan sperasvi. Cu ellas vesan il plevon (ed el
vesa ellas) van ellas spert vinavon.

Sur Stiafen (aulza la vusch): Nus stuein far encunter al
nauschaspert. Nus stuein far il bien e ragischar ora il mal. E nus
stuein rugar pil salit da nossas olmas, per ch’ellas vegnien buca
smaledidas e bessas egl uffiern. Fagei penetienzia, Onna!
Confessei Vos puccaus! Fagei oraziun per ch’il maleficium possi
buca prender possess da Vus! Fagei oraziun per che Vus
vegnies buca tentada dil demuni!
El vegn pli migeivels vesend che l’Onna bragia :
Mo tedlei mes plaids! Tut quels d’in schuber cor ston buca
temer. E sche Vus veis in schuber cor, lu sai jeu gidar Vus.
Vegni tier mei. Jeu sai scungirar il nausch. Jeu sai far ch’il
demuni sa buca prender possess da nus.
El fa ina sontga crusch.
Ave Maria.

Onna (cun vusch tremblonta) : Ave Maria purissima.

Sur Stiafen : Buna notg, Onna Pintga.

S-GIGE 1-1_La stria da Dentervals


S-GIGE 1-1
52

El va. Onna va en casa.
musica.
Erzählerin : D’Gada und Giulia wenn sich schlau macha, wia’s
um d’Onna Pintga stoht. Da Weibel Giuli kunnt und bittet
d’Onna um d’Hand vo ihrer Enkelin, da Anna. Er meint, er
könnti für d’Anna sorga, wenn sie amol nüma uma isch. D’Onna
verstoht nit, was er dodamit meint, sie hegi nu nit grad vor,
abztreta.

3.4 (Onna, zoppa)
Duront la musica : Ina femna che va zoppa vegn e splunta vid
la finiastra. Onna va en casa, vegn ora e dat ad ella in toc
paun. La zoppa va, Onna mira suenter, surstada)

VERSIUN LIUNGA :
Cuort mument suenter vegnan Gada e Giulia,  mintg’ina cun in
risti si dies (sch’ei plova han ellas prescha). .

Gada e Giulia : Buna sera, Onna (sch’ei plova di ina: Tgei aura
che quei fa …)

Onna : Buna sera.

Gada : Veis giu visetas ?

Giulia : Nus vein viu il sur Stiafen.

Onna : Gie, el ei staus cheu.

Giulia : Fa el meinsvart ina viseta a Vus ?

Onna : Na, el vegn darar.

S-GIGE 1-1_La stria da Dentervals


S-GIGE 1-1
53

Gada : Quels dis ha el massa da far, buca da smarvegliar. Ei va
entuorn da quella glieud suspectusa …(Ella encorscha ch’ella ha
detg enzatgei ch’ella vuleva buc e fa spert dad ir naven) Jeu
stoi ir. Ei vegn gleiti stgir. E lu eisi meglier da buc esser pli per
las streglias.

Giulia : Gie, quei fa tut tema. Sch’in giat ner … Na, tgei … Jeu …
Buna notg, Onna.
Ella encorscha ella ch’ella ha detg zatgei ch’ella vuleva buca dir
e va.

Onna : Buna notg.

Giulia va. Avon che la Giulia ei ida naven, ei igl ueibel
s’avischinaus ed ha observau la scena. Uss vegn el neutier.

3. 5. (Onna, ueibel)
Ueibel : Tgei han quellas duas vuliu da Vus, Onna Pintga.
Uiebel (ella versiun cuorta) : Tgei ha sur Stiafen vuliu da vus ?

Onna (peglia tema): Jeu hai buc udiu che Vus essas vegni.

Ueibel : Jeu vulevel nuota far tema a Vus.

Onna : Pertgei vegnis pér tard la sera? Ha l’Anna fatg zatgei?

Ueibel : Na, na, insumma buc.

Onna : Ha il mistral tarmess Vus ?

Ueibel : Na. Negin ha tarmess mei. Igl ei mo … El targlina.  …
Jeu level dumandar zatgei.

S-GIGE 1-1_La stria da Dentervals


S-GIGE 1-1
54

Onna : Lu mo dumandei.

Ueibel : Jeu level mo far amogna da gidar Vus.

Onna : Gidar mei ? El targlina puspei.

Ueibel :  Jeu sai buca propi co jeu duei dir quei.

Onna (surri): Vus leis matei gidar a far ora lenna? Miu nevs, il
Martin de Mulin, ha buca peda pli il davos temps.

Ueibel : Na, igl ei buca quei …

Onna : Oh matei. Uss sai jeu. Vus vuleis lu gidar nus ad encurir
snecs e raunas. L’Anna ed jeu vessen plascher.
Igl ueibel fruscha sur il baditschun vi.
Ueibel : Sch’jeu savess co dir … atgnamein sun jeu vegnius
pervia dall’Anna.

Onna :  Sche ha ella tuttina fatg enzatgei ch’ella vess buc
astgau?

Ueibel. Na. Ella ha fatg nuot.

Onna (in tec nervusa) : Sche tgei pomai eisi ?

Ueibel : Jeu ughegel strusch da dir.

Onna (uss bunamein vilada): Jeu capeschel buca propi, tgei che
Vus vuleis. Vus vegnis e scheis che Vus veglies gidar. Mo Vus
vegnis buca ora cul marmugn.

S-GIGE 1-1_La stria da Dentervals


S-GIGE 1-1
55

Ueibel (trai flad profundamein): Igl ei aschia : Jeu less maridar
enzacu… Jeu denton vi buca prender mo grad l’emprema femna
che va per las streglias.

Onna : Quei ei ina buna tenuta. Vus stueis maridar la giuvna
che Vus veis il pli bugen …

Ueibel : Jeu level dumandar sch’’jeu astgel maridar Vossa
biadia, l’Anna. (El sesa giun plaun sper il baun e pren giu la
capiala). Uss eisi ora. Mo jeu hai suau saung, gliez stoi jeu dir.
Da quei cheu inaga e mai pli.
(L’Onna mira aunc adina tut agraden ad el, nuncartend sch’ella
hagi udiu endretg). Detg ei detg e stat detg. Quei selai nuota
midar.

Onna : Hai jeu capiu endretg?

Ueibel : Tgei?

Onna : Che Vus leis maridar mia biadia?

Ueibel : Gie.

Onna : Ti bien Diu ! Mo pertgei l’Anna? Saveis insumma sch’ella
vul maridar e sch’ella ha insumma bugen Vus?

Ueibel : Tgei sai jeu? Quei emporta era buc.

Onna : Ah schia! E tgei Veis detg? Vus leis maridar l’Anna per
gidar mei? Per ch’jeu hagi buca tonta lavur cun ella?

Ueibel : Na, quei eisi buc.

S-GIGE 1-1_La stria da Dentervals


S-GIGE 1-1
56

Onna : Sche tgei lu?

Ueibel  (el targlina puspei) : Quei cheu ei la dètga historia. Vess
mai tertgau … Sche bien pia … Lu ditgel jeu ei …
L’Anna stuess buca far quitaus in di, sch’ella vegness persula.

Onna: Jeu hai buc aunc el senn da murir. Silmeins oz e damaun
buc. L’ura da nossa mort enconuscha mo Niessegner.

Ueibel (in tec vietis): Jeu hai buca tschintschau da murir. Jeu
hai mo fatg amogna da segidar.

Onna (scrola il tgau): Quei capesch’jeu aunc adina buc. Mo igl
ei gie bien che Vus leis gidar nus. In bien agid ei adina
beinvegnius.

Ueibel : Bien. Lu stoi jeu halt dir ei. Era sch’jeu level atgnamein
buca tschintschar da quellas caussas. Igl ei … (Igl ueibel ei en
perfetg cumplein ; el fruscha il baditschun, metta si la capiala,
pren giu ella). Igl ei … Jeu astgass atgnamein buca dir quei a
Vus … Sch’il scarvon vegn sissu, lu dat ei il dètg lavatgau … Mo
tgei vi jeu far ? … Star cheu e mirar sin tgauras alvas gida era
pauc … Sche lu, tedlei : La dertgira criminala less metter a ferm
Vus, perquei ch’ei dian che Vus seigies ina stria.
Onna tegn il maun encunter la bucca per supprimer in griu.

Ueibel : Uss hai jeu detg tut. Detg ei detg e stat detg. Quei
selai nuota midar. Perfin sch’jeu hai detg da quei ch’jeu astgass
atgnamein buca dir. Vus saveis far tgei che Vus vuleis. Jeu stoi
buca dir tgei che nossa dertgira fa cullas strias. E Vus vuleis
segir buca che l’Anna vegni in di persula.
L’Onna di aunc adina nuot e mira tut perplexa sin el. Igl ueibel
stat sin peis e petga giu la capiala.
Igl ei sco igl ei. Uss saveis vus ei … Ei fuss donn e puccau, sche
l’Anna  … Mo uss stoi jeu ir … Hagies buca nuidis … Jeu vulevel

S-GIGE 1-1_La stria da Dentervals


S-GIGE 1-1
57

buca … Buna notg, Onna.

Cu igl ueibel ei ius, pren Onna la corda da paternos ed
entscheiva a far oraziun.

3.5 (Onna, giuvens)

E lu aud’ins ina scadenada, ed in crap croda en via sper Onna.
Giuvens greschan:

In giuven : Ti eis ina stria, ti mo spetga …

In auter : Nus vegnin per tei …

In auter : Ei va buca ditg pli …

In auter: … e lu vegn il hentger

In auter: E lu brischan ei tei …

In auter: La stria sto murir!

Plirs : La stria sto murir !

PAUSA

4. La dertgira criminala seraduna.

musica
Erzählerin : As wird Gricht ghalta über d’Onna Pintga. I da Casa
Cumin versammlend sich Laiarichter, da Weibel, da Schriber

S-GIGE 1-1_La stria da Dentervals


S-GIGE 1-1
58

(scarvon), da Pfarrer und sini Schwöster, d’Schwöster Maria, da
Landama und natürli da Onna Pintga. ‚Wehret den Anfängen‘
schint s’Credo vom Mistral z’si. Er wirft da Onna dia ganza
Vorwürf an Chopf, aber sie verstoht nit, was mit ihre passiert.

En casa cumin = sala da dertgira. Vid la preit pendan anteriurs
mistrals e landrehters. Sin ina cruna ni sin puffen cruna penda
la giustia, ina statua che ha en in maun ina spada ed en l’autra
la peisa.
Dad ina vart sin las suppias (cun ault pusal ?) sesan ils
derschaders, da l’autra vart sesa il plevon cun ina crusch enta
maun. Sper el sesa sia sora Maria, la muniessa.
Enamiez il mistral ed il scarvon che fa notizias el protocol.
Igl ueibel.
(Eventual : Dus guardians sper igl esch).
Il mistral leva  sin peis.

4.1. (Mistral, derschaders, Sur Stiafen, Onna, ueibel, scarvon,
muniessa Maria)
 Mes signurs dalla ludeivla dertgira criminala. Nus essan
serimnai oz cheu per truar ina paupra pucconta. Lein implorar
igl agid dil Tutpussent en quella greva ura.
Tuts stattan sin peis. Sur Stiafen fa ina benediziun. Silenzi. Tuts
tegnan il tgau a bass per in cuort mument. Lu sesan tuts
puspei.

Il mistral : Nus vein da menar il process dalla dertgira criminala
e da tractar il cass dall’Onna dil Gieri Pign, numnada l’Onna
Pintga da Dentervals. Nus vein stuiu metter a ferm ella. Ella
duei dar plaid e fatg.
Vus veis saviu leger ils puncts dil protocol, ils indezis e las
perdetgas. Igl ei buca da dubitar. Ei setracta dad in cass fetg
grev. Il striegn ei il malfatg il pli grond ch’in carstgaun sa
commetter. Gie, jeu less dir: Il mument ch’in carstgaun
sesurdat al puccau dil striegn, eis el buca carstgaun pli. El fa in
patg cul demuni.
El sevolva viers sur Stiafen.

S-GIGE 1-1_La stria da Dentervals


S-GIGE 1-1
59

Mo nies augsegner sa co quei ei.

Sur Stiafen vul star sin peis, Mo sia sora tegn el schend :

Sora Maria: Ti sesa giu e stai eri.

Mistral : Ei quei buca sgarscheivel, sche zatgei fa in patg cul
demuni?
El fa ina pausa.

Mistral : Vus tuts saveis, co quei ei. Nus vein da batter
encunter il nauschaspert, perquei che las strias ein sias
survientas. En siu num portan ellas malauras, malura e
malencurada sur ils carstgauns. Nossa obligaziun ei da
demascrar quei cunfar e da castigiar ils culponts cun tutta
forza.

Ils derschaders dattan il tgau.

Mistral : Lein entscheiver il process dalla dertgira criminala.
El semeina viers igl ueibel. Ueibel, astg’jeu supplicar dad ir per
la culponta.
Igl ueibel (ed ils dus guardians) van, e duront quei temps sesa
il mistral. Ils derschaders scutinan in cun l’auter. Suenter in
cuort mument vegn igl ueibel, suandaus dils dus guardians che
tegnan Onna vid in bratsch (ils mauns ein ligiai si dies
ensemen).
Ella ei vestgida en ina rassa liunga grischa, va plaunsiu ed ha
tratg in fazalet da tgau giuaden els egls. Ella sesa sin ina suppia
e mira davongiu.

Mistral: Quei ei la culponta. Nus lein interrogar ella tenor
meglier saver e puder. Lein sperar che la verdad vegni alla
glisch.

Il mistral semeina viers Onna.

Mistral : Vus saveis, pertgei che Vus essas cheu?

S-GIGE 1-1_La stria da Dentervals


S-GIGE 1-1
60

Onna rispunda buc.

Mistral : Udis Vus tgei che jeu ditgel?
Ella dat il tgau (sco da dir ’gie’).

Mistral :  Saveis Vus pertgei che Vus essas avon la dertgira
criminala?
Ella scrola il tgau (sco da dir ’na’).

Mistral : Ei fuss bien sche Vus respundesses mias damondas
cun in clar ‘na’ ni in ‘gie’. Essas Vus cunscienta che Vus veis
commess in malfatg?
Onna rispunda naven dad ussa mo da bass (sche quei ei
pusseivel dalla acustica).

Onna: Na.

Mistral: Vus essas promta da dir la verdad?

Onna: Gie.
Il mistral pren ina scartira ch’ei sin meisa enta maun.

Mistral: Bien. Lein preleger ils indezis.  Jeu legel cheu:
’ Ella ha giu l’egliada nauscha ed ha cheutras fatg ir a frusta
vaccas e tgauras.’  Tgei scheis da quei?
Ella rispunda buc.  Jeu sai leger vinavon:
’ Ella ha fatg ch’ins ha buca saviu caschar pli ’.
’ Ella ha dau in meil ad in buob che quel ei vegnius malsauns’.
’ Ella ei s’avischinada ad ina femna en cumparsa dad in giat
  ner ’.
Capis quei? Quei ei grevas renfatschas.

Onna: Na, jeu capeschel buc.

Mistral: Quei che fa denton a nus ils pli gronds quitaus ei il
davos punct dils indezis, e quei ei ina notizia el protocol dalla

S-GIGE 1-1_La stria da Dentervals


S-GIGE 1-1
61

dertgira criminala dalla Foppa: ’ Ina femna da Glion ch’ei
vegnida truada alla mort ha detg che Vus seigies stada cun ella
sil sault dallas strias ’.

Onna (bragia): Per l’amur da Diu ... Signur mistral …

Mistral: Nus savein che las strias s’entaupan el tschelau,
ch’ellas vegnan ensemen las notgs stgiras zanua sin in’alp ni en
auters loghens nua che buc in carstgaun ughegia dad ir, cu ei
vegn stgir. La notg ei malmaneivla e buca l’amitga dil
carstgaun.
El di da bass: Tgi che va entuorn la notg ha da zuppentar
zatgei.
Ils derschaders dattan il tgau.

Mistral : Mo nus (el aulza la vusch), nus, la dertgira criminala,
savein tgei che nus stuein far. Era sch’igl ei ina tresta caussa
stuein nus prender a mauns ella. Ed jeu ditgel e tuornel a dir:
La verdad sto vegnir alla glisch. Perquei damondel jeu
l’accusada cheu presenta: Tgei scheis Vus da quei ch’ei scret
cheu?
Il mistral tegn ad ault il protocol.

Onna: Jeu sai buca tgei dir. Jeu capeschel buca quei.

Mistral: Bien, vus capis buc. Lu stueis Vus emprender da capir.
Leis vus snegar che Vus haveis fatg ir a frusta vaccas e
tgauras, che Vus haveis strienau il latg e che vus veis fatg
vegnir malsauns in buob?
Onna rispunda buc.
Pertgei scheis Vus nuot? Ei fuss bien, sche Vus rispundesses
mias damondas. Ed ei fuss aunc meglier, sche Vus confessasses
Vos malfatgs ! Sch’ei va buca cun la buna stuein nus duvrar la
forza.

S-GIGE 1-1_La stria da Dentervals


S-GIGE 1-1
62

Onna (plein tema): Signur mistral, jeu sai buca tgei ch’ jeu stoi
rispunder.

Mistral: Veis capiu mias damondas?

Onna: Buca tut. Mo jeu hai da far nuot cun da quellas caussas.

Mistral: Vus snegheis pia tut quei?

Onna: Jeu sai buca tgi che pretenda da quei.

Il mistral semeina siper ils derschaders.
Mistral: L’accusada fa quei ch’ils biars accusai fan en quella
situaziun. Mo quei ei buc ina surpresa. Perquei vein nus clamau
en agid in um che sa gidar nus en quels cass, in um che ha las
experientschas necessarias. Ueibel, fagei aschi bien e vegni cun
el cheu en sala da dertgira.
Igl ueibel va.

musica : schumber
Erzählerin : Will d’Onna sich renitent zeigt, wird da Henkar vo
Chur bschtellt und wird sie foltera, indem sie a da Arm in d’Luft
zoga wird.

4. 2. (tuts da 4.1. plus hentger)
Igl ueibel vegn puspei, suandaus dad in um en manti ner e
capuzza cotschna/nera (ins vesa mo in tec dils egls e dalla
bucca). En ina teigia ha el ina gronda spada e sur la schuiala
ina suga. El stat dalla vart.
In dils derschaders excloma:

S-GIGE 1-1_La stria da Dentervals


S-GIGE 1-1
63

Il hentger !
Sur Stiafen fa la sontga crusch.

Mistral: Nus vein fatg vegnir quei um per che la verdad vegni
alla glisch, sco detg. Mo forsa stuein nus buca duvrar la tortura.
Forsa tonscha ei da declarar, tgei che quei vul dir.
(El pren la suga giud schuiala al hentger)
Jeu discuorel buca bugen da quellas caussas. Mo quei che sto
esser, sto esser. Ella veta dat ei buca mo la glisch, ei dat era la
stgiradetgna. Mo quei sa nies augsegner meglier che jeu.
El mira sin sur Stiafen, lez vul star sin peis, moa la muiessa
tegn el.

Sora Maria : Ti has da dir nuot uss, capiu.

Il mistral sevolva viers ils derschaders :

La tortura entscheiva cun igl instrument dalla suga. Ils mauns
dil malfatschent vegnan ligiai ensemen si dies.
Il mistral muossa co.
E lu vegn el tratgs ad ault cun la suga ch’ei fermada vid ses
mauns. E quei pliras gadas, sch’ei fa da basegns. Sche quei
tonscha buc san ins aunc pender crappa vid ils peis.

La muniessa tegn ils mauns avon la bucca per supprimer in
griu. Era il plevon ei vegnius alvs.
Il mistral va vi e neu, ils mauns si dies.

Mistral : Mo forsa confessa l’accusada senza che nus stuein
duvrar la forza.
El mira sils derschaders, entgins dattan il tgau. Ueibel. Prendei
la culponta e menei naven ella. Mo Vus … El semeina viers il
hentger.
… fagei Vossa lavur. Mo gl’emprem empruei cun la buna, e pér
sch’ei va buc auter …
E Vus scarvon Gion Paul, mei cun els e nudei el protocol quei
che l’accusada confessa.
Scarvon, ueibel ed il hentger van ordavon. Ils dus guardians

S-GIGE 1-1_La stria da Dentervals


S-GIGE 1-1
64

suondan cun l’Onna.

Mistral : Ed uss, Vus ludeivels umens dalla dertgira criminala,
uss vein nus fadigiau in refrestg. Vegni, igl ei pinau vin, paun e
caschiel. Suenter stuein nus cuntinuar il process e pronunziar
ina sentenzia.
Els van.

4.3. (Sur Stiafen, muniessa Maria)

Sur Stiafen vul era ir, denton sia sora, la muniessa Maria, tegn
el anavos.
La muniessa : Stai cheu, jeu stoi tschintschar cun tei.

El metta la crusch dalla vart e pren la Bibla enta maun.

Sur Stiafen : Lein rugar pil salit da quella paupra olma.

La muniessa : Forsa stuesses ti rugar per tiu salit !

Sur Stiafen (vietis) : Tegn a mistregn tia bucca.

La muniessa : Daco duess jeu ?

Sur Stiafen : Ti eis buca semidada. Schon da buoba savevas ti
buca serrar la bucca !

La muniessa : Mo jeu sun buca pli buoba. Ed uss, di a mi -  eisi
endretg da mudergiar quella femna?

Sur Stiafen : Jeu sai aunc adina buca, pertgei che ti vul esser
cheu e mirar quei process. Ti vas aunc in di a frusta dallas
marveglias.

S-GIGE 1-1_La stria da Dentervals


S-GIGE 1-1
65

La muniessa : Per gliez leu stos ti nuota far quitaus.

Sur Stiafen : Nus fagein quei ch’ei nossa obligaziun. La dertgira
criminala sa schon tgei ch’ei gest e dueivel.

La muniessa (muossa silla Bibla): E ti sas matei che tut quei
che vus fageis secumporta cun la Bibla.

Sur Stiafen (vietis) : Marietta ! Cala cun quei …
Ella interrumpa el.

Erzählerin : perdunei, mo spert : Das isch d’Schwöschter vom
Pfarrer, d’Schwöschter Maria, wo frühner Marietta ghaissa het.
Sie findet das gar nit in Ornig, wia dia Männer mit da Onna
umgöhnt.

La muniessa : Jeu sun la sora Maria. Marietta vevel jeu num pli
baul. Mo uss sun jeu la sora Maria.

Sur Stiafen (fa enclin avon ella): Pervia da mei Maria ni
Marietta ni Mariuschla … Ed ina da quellas ei mia sora! Aber jeu
roghel Tei:  Cala da far tonta canera!

La muniessa aulza la vusch: Jeu ditgel e tuornel a dir, e sch’ei
plai lu a ti ni buca: Igl ei buc endretg da mudergiar la … , co ha
ella num … l’Onna Pintga.

Sur Stiafen : Quei vein nus da schar sura alla dertgira
criminala.

La muniessa: Exact, criminala eis ella. Torturar ina femna
innocenta!

S-GIGE 1-1_La stria da Dentervals


S-GIGE 1-1
66

Sur Stiafen : Innocenta? Vul ti pia pretender ch’ei detti buca
strias?

La muniessa : Patratga inaga: Sch’ei ligian ad ella ils mauns si
dies (ella tschaffa sur Stiafen per ils mauns si dies ed aulza els)
e tilan ad ault ella. Quei trai gie ord liug la schuiala.

Sur Stiafen : Au, cala cun quei !

La muniessa : Sas tgei dolurs! Jeu vess marveglias tgei che ti
schesses, sch’ei fagessen da quei cun tei. E lu mudregian ei ella
tochen ch’ella sto raquintar las dètgas strufientschas. Ch’ella
seigi ina stria, ch’ella fetschi donn a carstgauns ed animals e
ch’ella sgoli zanua e saulti leu cun autras strias. Quei ei gie
pustraccas e strufientschas, miu bien frar! Seturpegia da crer
da quei !

Sur Stiafen (sesa): Tuts che san ch’ei dat strias, mo ti buca,
scoi para.

La muniessa : Ei po dar carstgauns che fan dil mal ad auters.
Mo jeu sai buca crer ch’ei dat carstgauns che san sgular sin in
toc fest zanua per far barlot. Ella vegn davosen e fa en tun da
beffa :
Sas ti era sgular sin in fest?

Sur Stiafen (grittentaus) : Marietta!

La muniessa (scrola puspei il tgau) : El sa aunc adina buca, co
jeu hai num. Buca da smarvegliar ch’ins vegn ord il tgau,
sch’ins crei da quellas strufientschas.

Sur Stiafen : Ti mo fai vinavon aschia. Speronza ston tschellas
muniessas buca tedlar tia talantiala.

S-GIGE 1-1_La stria da Dentervals


S-GIGE 1-1
67

La muniessa :  Paupra Onna. Vus umens tertgeis che vus
saveies salvar il mund.

Sur Stiafen : E ti vas cun egls serrai atras nies mund. Ti vul
buca veser co il demuni metta ora sias reits dapertutanavon …
el tegn la detta sco greflas e fa sco da tschentar las « reits »…
gie, e biagadas po el metter a ferm nus en siu clauder. El dat
cul det silla Bibla. E bein capiu. Era la Bibla di ch’ei detti il
giavel; e Niessegner ha era stuiu cumbatter encunter el.

La muniessa : Quei cheu gida nuot da discuorer cun tei. Quei ei
sco da tschintschar siper las preits.

Ella ei vietia e va. Sur Stiafen suonda ella.

Sur Stiafen (suspira) : Ed ina da quellas ei mia sora. Hai jeu
propi meritau quei ?

4.5. (Muniessa, Sur Stiafen, mistral, scarvon)
Il mistral ed il scarvon vegnan puspei en sala.

Scarvon: Nus vein anflau ina tacca dil giavel sin ina spatla
dall’accusada.

Mistral: Quei ei ina clara enzenna ch’ella ha giu contact e fatg in
patg cul demuni. Lez lai lu anavos sia noda, per buca dir : sia
noda-casa. E lu dat el aunc ina puorla e camonda allas strias da
better quella sin carstgauns ed animals, per che quels stoppien
murir ni vegnien malsauns. Ha ella schon confessau enzatgei?

La muniessa (ha tedlau e scrola il tgau) : Tgei strufientschas !
Speronza veis vus tuts buca zacu che crescha corns e cuas.

Ella va, Sur Stiafen mira suenter, perplexs; lu suonda el ella.

S-GIGE 1-1_La stria da Dentervals


S-GIGE 1-1
68

Erzählerin : Ma hät ageblich as Mal gfunda uf da Schultera vor
Onna und das dütet da Mistral als as Zaicha vom Tüfel. Do
kriagt da Schriiber sini Bedenka – aber da Mistral git z’Bedenka,
dass ma i da Politik kai Schwächi zaiga dörf, sus isch ma weg
vom Fenschter.

Scarvon: Gie, il bia ha ella confessau. Mo il hentger
cuntinuescha cun la tortura. Nus stuein haver igl entir confess.
El targlina. Mistral, igl ei necessari, jeu sai. Mo saveis, duront la
tortura hai jeu survegniu dubis.

Mistral: Dubis?

Scarvon: Eisi endretg da torturar quella femna veglia?

Mistral: Quei ei ina damonda ch’jeu sai buca rispunder. Jeu sai
mo dir che nus stuein far nossa obligaziun. La malsogna dil
striegn sederasa tier nus; e nus stuein cumbatter ella.

Scarvon: Gie, jeu capeschel. Mo jeu sai buca propi crer che
l’Onna dueigi esser ina stria.
Mistral: Nus vein denton ils mussaments, scarvon Gion Paul. Ed
aunc zatgei, e quei ditgel jeu en confidonza.

Scarvon : Secapescha, signur mistral.

Mistral : Igl ei buca mo il fatg che nus stuein far nossa
obligaziun. Quei ei ina vart. Mo ei dat aunc in’autra. Jeu stoi era
esser ferms en quels muments, schiglioc bettan auters mei culs
peis ensi. Mistral ei in uffeci tschercau. Jeu vi che miu fegl
suondi mei e daventi mistral, e buca zatgi auter. Capis?

Scarvon : Buca diltuttafatg, signur mistral.

S-GIGE 1-1_La stria da Dentervals


S-GIGE 1-1
69

Mistral : Ei dat ina lescha ella politica : Sche ti vul in uffeci, lu
va tia via e mira buca dretg e seniester. Quei vul dir: Mintgaton
stos ti prender decisiuns che van encunter quei che tiu cor di. Ti
astgas buca mussar fleivlezias e forsa haver cumpassiun cun
ina persuna. Era sche ti sas forsa buca durmir bein la notg,
anoviars - ella publicitad - stos ti mussar che ti seigies in um
ferm. Capis, tgei ch’jeu manegel?

Scarvon : Jeu crei bein, signur mistral.

Mistral : Quei discuors cheu stat denter nus, ei quei clar,
scarvon Gion Paul ?

Scarvon : Secapescha , signur mistral!

Mistral : Sche lu, lein cuntinuar nossa lavur. Cu l’Onna Pintga
ha confessau tut, vegni puspei cheu cun ella. E fagei vegni ils
derschaders en sala.
Il scarvon va.
Musica
Erzählerin: Da Willa vor Onna isch brocha, jetzt muass ma nur
no d’Gständnis vor Hex notiera und si den verurteila. Es werdan
au nu noii potenzieli Hexa usam Huat zauberet.

4.6.  (Mistral, derschaders, Sur Stiafen, scarvon, ueibel, dus
guardians, Giachen e Giusep, Onna)

Il mistral fa notizias.
Ils derschaders e sur Stiafen vegnan, in maglia aunc in toc
caschiel, in auter in toc paun ed in ha in cup vin enta maun.

Ei splunta. Igl ueibel vegn, suandaus da Giachen e Giusep.
Giachen tegn la capiala enta maun.

S-GIGE 1-1_La stria da Dentervals


S-GIGE 1-1
70

Mistral (surstaus) : Tgei fan quels dus cheu ? En cheu astga
buca mintgin vegnir.

Ueibel : Perstgisei, signur mistral, quels dus han detg ch’els
veglien tschintschar cun Vus. Ei seigi zatgei immens impurtont.

Giachen (fa reverenzas) : Signur mistral. Jeu vulevel buca
disturbar, mo il Giusep ….

Giusep (interrumpa el) : … il Giusep vul saver, tgei che la
dertgira fa cun quella femna, cun l’Onna Pintga.

Mistral : Tgei ? Immens impurtont ? Quels dus disturban nies
process.
Giusep : Quei eisi, signur mistral. Igl ei vies process. E quei ei
buc endretg. Quella femna ha fatg a negin enzatgei dil mal. Per
gliez stun jeu buns.

Mistral: Star buns? Tgei tschontscha quel? (El semeina viers ils
derschaders) Tgi eis el insumma?

Giusep: Jeu sun il Giusep dil Mattiu da sum. Naschius e
carschius si a Dentervals, staus paster e purtger …

Mistral (igl emprem vietis, lu entscheiva el a rir):
Tgei ? Purtger? … Speronza ein ils pors …

El vesa ch’ils derschaders rian era e dat cun in pei giun plaun.

Mistral: Tgei  impertinenza ! … Maisudiu, zatgei aschia !

Giusep : Bein, aschia eisi ! Mo Vus stueis buca sevilentar
taluisa. Quei ei buca bien pil cor.

Giachen : Tgei fas, Giusep, ti tschappatalpas … Sch’il mistral
vess ina attacca dil cor e dess culs peis ensi ?

S-GIGE 1-1_La stria da Dentervals


S-GIGE 1-1
71

Giusep: Na, na. Quel leu dat nuota culs peis ensi. Mo el fa che
auters van culs peis ensi.

Giusep vul s’avischinar al mistral, mo Giachen emprova da
tener anavos.

Giachen : Giusep, gianteren, nus essan buc ad alp, quels cheu
fan dertgira.

Mistral (grescha): Giuadora cun quels dus! Ueibel, immediat!

Ueibel : Giebein, signur mistral.

El pren Giachen e Giusep pil bratsch e meina giuadora els.

Mistral (fruscha naven il suadetsch): Veglies perstgisar quei
cuort disturbi, mes signur dalla ludeivla dertgira criminala. Quei
astgass buca capitar.
Mo lein cuntinuar cun nies process. La verdad vegn a purtar alla
glisch che las strias ed ils striuns (il mistral fa ina pausa ed
aulza la vusch) :
Gie, nus astgein lu buc emblidar ch’ei dat era umens che fan il
puccau dil striegn …

… pia, che las strias ed ils striuns sgolan al barlot. E leu fan els
in patg cul demuni. E nus tuts savein ch’il demuni vul
surprender il domini sur da quei mund. Mo quei stuein nus
impedir cun tutta forza.

Ils derschaders dattan il tgau. Denton ein igl ueibel ed ils
guardians vegni cun l’Onna e tschentan ella sin la suppia. Ils
guardians van dalla vart, igl ueibel pren plaz sper ils
derschaders. Il scarvon dat il protocol al mistral.

Scarvon: L’accusada ha confessau. Vus saveis schar confirmar
ella siu confess.

Il mistral arva il protocol e va atras punct per punct.

S-GIGE 1-1_La stria da Dentervals


S-GIGE 1-1
72

Mistral: Vus concedeis pia tut Vos malfatgs?
Onna rispunda buc.
Sche Vus deis buca risposta stoi jeu tarmetter Vus puspei en
tschaler dalla tortura. Leis Vus quei?
Ella scrola il tgau.
Mia emprema damonda: Veis Vus fatg crapar vaccas e tgauras?
Ella dat il tgau.
Veis Vus fatg vegnir malsauns in buob cun dar ad el meila
marscha?
Ella dat il tgau.
Veis vus tementau ina femna cun s’avischinar ad ella en
cumparsa d’in giat ner?
Ella dat il tgau.
Essas Vus stada cun autras al sault dallas strias?
Ella rispunda buc.
Stoi jeu repeter?
Ella dat il tgau.
Veis Vus survegniu puorla dil nauschaspert per far donn a
carstgauns e tiers?
Ella dat il tgau.

Il mistral semeina viers ils derschaders.

Mistral : Quei ei il confess e la cumprova che nus vein da far
cun ina stria. Scarvon, legi aunc tgei che Vus veis scret alla fin.

Scarvon :  L’Onna Pintga conceda ch’ella ei dada giud la
cardientscha. Quei po esser stau dil temps cu sia mumma ei
morta. Lu era la pucconta aunc giuvna e saveva buc aunc tgei
ch’ella fageva.
In di ei in um en in vestgiu brin vegnius tier ella ed ha
surmenau ella. Els ein schizun schischi ensemen.
Suenter ein els dus sesi sin in fest ed ein sgulai la notg da
finiastra ora per ir a far barlot. Il bia mavan els sin in alp. Sin
quei barlot eran aunc autras strias.
El mira sil mistral, lez dat il tgau.

S-GIGE 1-1_La stria da Dentervals


S-GIGE 1-1
73

Stadas al barlot cun la pucconta cheu presenta ein la Gada
Fontana, la Martina dil Giusep Antoni, la Mariuschla Turtè e la
Mengia da Sutvitg. Plinavon ha ella era entupau ina femna che
mava zoppa. Igl um che sunava mintgamai la gegia era il
Zacharias.

Mistral (aulza il tgau dall’Onna) : Quei tut veis vus confessau?
El lai dar il tgau ; ed ella dat da tgau sco da dir gie.

Mistral : Mes signurs dalla ludeivla dertgira criminala. Il process
ei menaus, ils malfatgs ein sin meisa e l’accusada ha confessau
tut. Uss stuein nus pronunziar ina sentenzia gesta. Il puccau dil
striegn ei il pli grond malfatg ch’in carstgaun sa commetter.
Perquei vein nus buc autras letgas che da sentenziar in tal
carstgaun cun la peina da mort. Essas Vus era da quei meini?
Ils derschaders stattan sin peis.
In suenter ‘auter di: La peina da mort.

Mistral : Bien nus vein decidiu. Sin fundament da quella
sentenzia duei il hentger menar l’accusada sil Crest La Fuortga.
La rauba dall’accusada vegn confiscada e surschada al cumin.
Dieus vegli far grazia cun si’olma.

Ils derschaders levan sin peis, sur Stiafen fa la sontga crusch.

Musica (forsa in’orgla), duront quella portan ins naven las
sutgas, bauns e meisas.
Erzählerin : Da Tag vor Hirichtig isch cho. Uf am Weg zum
Galgahügel trifft d’Onna Pintga nu einisch uf ihri Enkelin,
d’Anna. D’Urschla und ihra Ma, da Martin Mulin überleggand ds
flücha, zema mit da Anna. Will au sie könntend nu aklagt
werda. Aber wohera söll ma flücha i dena Zita?

S-GIGE 1-1_La stria da Dentervals


S-GIGE 1-1
74

5. Crest la Fuortga.

5.1 (ueibel, Anna, Onna)
Anna vegn e spetga, ella sesa sin in crap.
Igl ueibel vegn cun Onna. Ella ei malscultrida, va mo plaun e
setegn vid siu bratsch. Anna embratscha sia tatta.

Ueibel : Fai vinavon. Ti sas tschintschar mo cuort cun tia tatta.

El va d’ina vart.

Anna: Per l’amur da Diu. Tgei han ei pomai fatg cun Vus,
tatta ?

Onna (tschontscha mintgamai plitost plaun): Buca panza per
mei, Anna.

Anna : Treis dis hai jeu udiu nuot pli da Vus. Negin ha detg a
mi, tgei ch’il mistral vegli da Vus.

Onna : Il mistral sto far quei ch’ei bien per nus tuts. El astga
buca mirar dretg e seniester.

Anna: Tgei manegeis Vus?

Onna: Mia cara. Igl ei nies destin cheu sin tiara che tut va zacu
a fin. Ussa ei mi’ura forsa arrivada.

Anna (bragia) : Vus astgeis buca dir da quei, tatta. Sche Vus
stueis murir, vi jeu era murir.

Onna (embratscha ella) : Anna, ti eis aunc giuvna ed has la

S-GIGE 1-1_La stria da Dentervals


S-GIGE 1-1
75

veta avon tei. Ti stos engraziar a Niessegner per mintga di ch’el
schenghegia a ti.

Anna : Quei fetsch jeu era, tatta. Mo jeu hai tema.
Ella mira sigl ueibel.
Igl ueibel ha detg a mi ch’jeu seigi era ina stria.

Onna : Tgei ?

Anna : El ha detg ch’jeu seigi ina stria.

Onna : Mira, Anna. Ti astgas buca tedlar sin tut quei che vegn
paterlau. Quei stos ti emblidar e far oraziun.

Anna: Els tuts san che ti eis buc ina stria, tatta.

Onna: Nus essan buca strias, Anna.

Anna: Pertgei laian ei lu buc en ruaus nus ?

Onna: Jeu sai buca tgei che schabegia, mia buna. Igl ei miu
destin. Niessegner ei morts per nus vid la crusch. Jeu vi purtar
mia crusch sco el ha purtau la sia per nus tuts.

Igl ueibel vegn.

Ueibel : Tia tatta sto puspei vegnir cun mei.

Anna : Nua meis cun ella ?

Ueibel : Quei astgel jeu buca dir a ti.

S-GIGE 1-1_La stria da Dentervals


S-GIGE 1-1
76

Igl ueibel gida l’Onna da star sin peis, ed els dus van.

5.2 (Anna, Urschla, Martin de Mulin e la feglia Nesa)

Urschla, Martin de Mulin e Nesa vegnan.

Urschla : Anna, tgei fas ti cheu ?

Anna : Jeu hai astgau tschintschar cun la tatta. Ei va buca bein
cun ella.
Nesa : Astga l’Anna buca vegnir tier nus ?

Urschla: Bein, mia cara. Secapescha che astgas vegnir tier nus
sche ti vul, Anna.

Martin : Nus stuein ponderar, tgei che nus lein far. Il meglier
fuss sche vus duas scappasses.

Urschla nuncartend quei ch’ella ha udiu: Tgei scappar? Martin,
nua duessen nus ir? E nua viver? Nus femnas tut persulas?

Martin: Jeu sai era buc. Mo jeu hai udiu che la dertgira vegli
aunc metter a ferm autras persunas.

Nesa : Nus savessen ir giu Glion tier igl aug Simon.

Urschla : Na, Nesa. Jeu sai buc ir naven da cheu. Cheu sun jeu
naschida e carschida si, e cheu ei mia famiglia. Sche nus stuein
ir naven, lu mein nus tuts.

Martin : Tgei tuts ? Duei jeu forsa schar anavos miu muvel e
mes praus?

S-GIGE 1-1_La stria da Dentervals


S-GIGE 1-1
77

Urschla: Ti sas era buca pretender ch’jeu mondi.

Martin: Ei dat nuot auter. Ni vuleis murir?

Urschla: Sch’igl ei la veglia dil Segner.

Martin (desperaus): Quei ei buca la veglia dil Segner, pil giavel
gleiti. Quei ei la veglia dalla dertgira che vesa dapertut mo
strias.

Urschla: Jeu crei ch’ei fan nuot da nus.

Martin: Tgi che crei vegn salvs. Mo la glieud tschontscha. Schon
dapi dis.

Urschla : Seigi sco ei vegli. Neu, Anna e Nesa, nus mein a casa.

Ellas van. Il Martin sesa.

5.3. (Martin, Giulia)

Martin : Forsa stuess jeu ir tiel mistral e declarar che l’onda
hagi da far nuot cun striegn. Ni ella, ni mia dunna ni l’Anna.
El scrola il tgau.

Martin: Mo quels creian nuot a mi. Lidi-lavau-schuber-nuot.
Duront ch’el discuora cun sesez vegn la Giulia neutier.

Giulia: Saveis vus tgei ch’ei cun Voss’ onda? … Jeu hai udiu …

Martin : Tgei Veis udiu?

S-GIGE 1-1_La stria da Dentervals


S-GIGE 1-1
78

Giulia : Oh, nuot pli bia … Jeu hai mo tertgau che Vus saveies
zatgei.

Martin (vietis) Jeu sai nuot. Jeu sai ch’ei han mess a ferm mia
onda e ch’ei han mess ella avon dertgira.

Giulia (tementada) Avon dertgira?

Martin leva sin peis.
Martin: Gie, avon dertgira. E ton sai jeu da dir: Sch’ei mettan
zatgi avon dertgira, lu eisi da quintar cul mender. Jeu tem per
mi’onda. Speronza sto ella buca murir!
El va.

Giulia : Quei ei sgarscheivel. L’Onna duess murir? …  Speronza
dian ei buca ch’jeu seigi ina stria … Tgei sgarschur, o tgei
sgarschur!  … Sun jeu la cuolpa che l’Onna sto forsa murir? Jeu
vess buc astgau ir tiel scarvon e raquintar quei dil giat. Ella va
envi ed enneu, vietia. In tal hantieri pervia d’in toc giat nausch.
Ch’ins sa far aschi da tup. Jeu sun pli tuppa che … Ella sesa,
pensiva, tresta, ha las larmas che vegnan. Sch’jeu sun la
cuolpa che l’Onna sto murir, lu vi jeu era buca viver pli. Lu mon
jeu sur la greppa giu. Ella fruscha ils cavels ord il frunt. Jeu hai
tgisau ella. Gie, Giulia, uss eisi memia tard da far ricla.  Paupra
mei! Niessegner vegn a dar il castitg !
Ella va.

musica
Erzählerin : Während d’Giulia sich no Selbstvorwürf macht, dass
sie so bös gega d’Onna pintga usgsait het, wird d’Prozession
zum Galgahügel vorbereitat. Ds ganza Dorf isch uf da Bei.

5.4. (Tuts, dano Martin, Urschla ed Anna)
Ina processiun, glieud cun candeilas. Ordavon va sur Stiafen, el
tegn ina crusch da lenn, entgins buobs portan cavazzas da

S-GIGE 1-1_La stria da Dentervals


S-GIGE 1-1
79

morts (sche pusseivel). Mistral, scarvon e derschaders
suondan. Dus guardians meinan l’Onna (ni, sche usseivel
savess ins era metter ella sin in carr ch’ils dus guardians tilan) ,
suandai dil hentger e digl ueibel.
Il mistral (ina tastga nera sut bratsch) stat eri, fa la sontga
crusch e pren il protocol (ni ina notizia) ord la tastga :

Mistral: Stimai vischins. Dapi in temps ei la malsogna dil striegn
era sederasada en nossas scheinas. Vus tuts saveis quei. Quella
malsogna tucca pli e pli las vals ed ils vischinadis dallas Treis
Ligias. Perquei stuein nus far zatgei encunter. Igl oberkeit ei
buca staus lischents quels dis. Cun agid dil Tutpussent vegnin
nus a ragischar ora il mal e plantar il bien, (el sedrezza viers ils
giuvens) per che nossa giuventetgna sappi prender in exempel.
Ed uss, stimai vischins, vi jeu preleger la sentenzia encunter la
persuna cheu presenta (el muossa sill’Onna).

La glieud entscheiva a scutinar e tschintschar in cun l’auter.
Ueibel grescha: Ruaus !

Mistral legia: Tenor usit e dretg vertent ed en num da nies
ludeivel cumin dalla Cadi ha la dertgira purtau plogn encunter
l’Onna dil Gieri Pign, numnada l’Onna Pintga. Sco igl ei vegniu
ad ureglia agl oberkeit, ha quella femna commess il malfatg dil
striegn. Suenter ils tschentaments dil dretg, statui da nies
imperatur, eis ella sefatga culponta els suandonts puncts:
1. Ella ha giu da buoba e da matta in schliet num.
2. Ella ha buc fatg adina obedientscha als geniturs ed agl
    oberkeit.
3. Ella ei buca stada devoziusa ed ei buc ida adina a
    messa.
4. Ella ha giu l’egliada nauscha ed ha cheutras fatg ir a
    frusta vaccas e tgauras.
5. Ella ha fatg striegn ch’ins ha buca saviu caschar pli.
6. Ella ha dau in meil marsch ad in buob che quel ei vegnius
    malsauns.
7. Ella ei s’avischinada ad ina femna en cumparsa dad in
    giat ner.

S-GIGE 1-1_La stria da Dentervals


S-GIGE 1-1
80

8. Ella ha fatg rumper ora lavinas ch’ein vegnidas a val ed han
    caschunau mort e tristezia.
9. Ina femna da Glion ch’ei vegnida truada alla mort ha
     detg che l’Onna Pintga seigi stada cun ella sil sault dallas
     strias.

El fa in segn. Il hentger vegn sper el.

Mistral: Suenter ch’igl ei aschia vegniu purtau plogn tenor usit e
dretg vertent, ha igl oberkeit clamau la dertgira criminala e fatg
vegnir il hentger.
Lu ha la culponta confessau ses malfatgs. Ella ha schau valer,
ch’ella seigi dada giud la cardientscha e ch’ella hagi fatg
striegn. Plinavon ha ella schau valer, ch’ella seigi sgulada al
barlot cun autras strias e ch’ella hagi fatg in patg cul demuni.
Lez ha dau ad ella ina puorla per ch’ella fetschi donn a nus
carstgauns, alla biestga ed era a nossa rauba.
Perquei vein nus pronunziau la sentenzia e decidiu, che la
paupra pucconta vegni truada alla mort. Il hentger duei tagliar
giu il tgau ad ella, siu tgierp vegn barschaus e la rauba dalla
pucconta sa il cumin confiscar.
Il Tutpussent vegli far grazia cun si’olma.
Sur Stiafen fa la sontga crusch.
Il mistral aulza la vusch.

Mistral : Mo nossa lavur ei buc aunc alla fin. Ei dat aunc biars
auters pucconts en nossas scheinas. Perquei sto la dertgira
criminala cuntinuar la lavur e metter a ferm auters. Tochen che
la malsogna dil maleficium ei ragischada ora.
Ils ins miran in sin l’auter, tementai, auters stattan sco sch’ei
vessen buc udiu endretg. Ins auda zatgi che bragia.
Ils presents envidan uss las candeilas. Lu fa sur Stiafen sia
oraziun :

O Tutpussent e perpeten Diu.
Fai misericordia cun questa pucconta.
Fai misericordia cun nus tuts, pertgei era nus essan pucconts.

S-GIGE 1-1_La stria da Dentervals


S-GIGE 1-1
81

Hagies cumpassiun cun nus en questa tresta ura.
Lai buca curdar nus els mauns dil nauschaspert.
Spendra nus e tegn naven da nus tia gretta.
Buca castigia nus pervia da nos puccaus e pervia da nos
falliments.
Fai grazia cun nus, uss ed en l’ura da nossa mort.
Amen.
Tuts rispundan :
Amen.
Sur Stiafen entscheiva a dir il babnos, tuts secundeschan. Lu
semetta la processiun en moviment viers il Crest la Fuortga. Ins
di il « de profundis » e suenter il Babnos.

Il publicum duess buca veser, co il hentger taglia giu il tgau
all’Onna. La glieud recitescha puspei il « de profundis ». Ins
auda (forsa) il tagl dalla spada ed entgins grius d’anguoscha; lu
ina glisch dad in fiug. Alla fin tucca ei.

5. 5. (Giachen e Giusep, la muniessa).

Giusep vegn suenter il Giachen ed emprova da tener anavos el.

Giusep: Nua vas era?

Giachen: Mo naven da cheu. Uss ei quella cumedia finida,
finalmein !

Giusep : Cu ei han mazzau ina? Quei ei plitost ina tragedia !

Giachen : Emporta pauc. Teater ei teater. E gliez, in dètg teater
han ei fatg.

Giusep : Tgei dias? Teater? Sas ti insumma tgei ch’ei teater e
tgei buca?

Giachen : Mintgaton eisi bien sch’ins capescha buca tut.

S-GIGE 1-1_La stria da Dentervals


S-GIGE 1-1
82

Giusep: Mo zatgei hai jeu capiu. Ei ha mess vi ina femna che ha
fatg a negin zatgei dil mal. Mo quei ei nuot niev. Quei ha ei
adina dau e vegn ei adina a dar. Carstgauns ston murir era
sch’els ein innocents. Sche zatgi suspecta e tgisa tei, lu buna
notg. Lu eis ti piars, surtut sch’il mulin dalla giustia entscheiva
a mular. Mo forsa stuessen nus … (el interumpa siu discuors,
perquei ch’el vesa la sora Maria)

La muniessa vegn cun in pal.

Giachen : Mira tscheu, la sora Maria. Nua meis cun quei pal ?

Giusep : Leis forsa sturnir zatgei ?

La muniessa : Gie, sch’ei sto esser.

Giachen : Quei che sto esser, sto esser.

Giusep (fa suenter en tun da beffa) Quei che sto esser, sto
esser.

La muniessa: Calei! Ussa tonscha ei !

Ella tegn il pal ad ault.

La muniessa : Nus stuein far calar cun quels process encunter
strias. Oz ed inaga per adina. Negin astga murir pli. Veis capiu?
Quei stuein nus far calar, e sch’ei sto esser, cun pugns e pals!

Giachen e Giusep: Cun pugns e pals!

Els tegnan ils pugns ad ault. La glisch stezza, ins vesa mo pli il
fiug che arda.

                              FIN.

S-GIGE 1-1_La stria da Dentervals


1

L’ustiera Mirandolina

Cumedia en siat maletgs tenor “La locandiera” da Carlo Goldoni

Versiun sursilvana ed adattaziun: Manfred Veraguth per l’Uniun da teater
Sagogn che ha presentau quei toc igl atun 2017

S-GOL 1-4_L_ustiera Mirandolina_(sr)


2

Figuras

Il cavalier da Ripafratta
Il marches da Forlipopoli
Il cont d’Albafiorita
Mirandolina, l’ustiera
Ortensia, cumedianta
Dejanira, cumedianta
Lisaura, cumedianta
Fabrizio, camerier
Zelinda, cameriera
Survient dil cavalier

La scena sepresenta a Firenza ell’ustria da Mirandolina

S-GOL 1-4_L_ustiera Mirandolina_(sr)


3

Musica: Salieri, La locandiera, Sinfonia, 1.

Maletg 1

ustria

Marches
Denter vus e mei datti beinenqual differenza.

Cont
En quell’ustria valan vos daners aschi bia sco ils mes.

Marches
Mo sche l’ustiera fa per mei la differenza, rendan els pli fetg a mi che a vus.

Cont
Per tgei raschun?

Marches
Jeu sun il marches da Forlipopoli!

Cont
E jeu sun il cont d’Albafiorita.

Marches
Gie, cont bein! Contadi cumprau.

Cont
Gie, jeu hai cumprau il contadi, mo vus veis stuiu vender il marchesat.

Marches
Ussa finiu! Jeu sun quel che jeu sun ed ins sto mussar il respect duiu!

Cont
Tgi perda il respect? Vus essas quel che paterleis cun memia bia libertad ...

Marches
Jeu sun en quell’ustria perquei che jeu amel l’ustiera. Tuts san quei e tuts ston
respectar ina giuvna che plai a mi.

Cont
O tgei beffa! Vus leis impedir che jeu ami Mirandolina? Pertgei carteis che jeu seigi a
Firenza? Pertgei manegieis che jeu seigi cheu en quell’ustria?

Marches
Gie bien. Mo vus contonschis nuot.

S-GOL 1-4_L_ustiera Mirandolina_(sr)


4

Cont
Jeu buc, e vus bein?

Marches
Jeu bein e vus buc! Jeu sun quel che jeu sun. Mirandolina drova mia protecziun.

Cont
Mirandolina drova daners e buc protecziun.

Marches
Daners? ... Mauncan buc a mi!

Cont
Jeu sbuorsel mintga gi in zechin, signur marches, e jeu fetg regularmein
schenghetgs.

Marches
Ed jeu ... jeu getg buc tgei che jeu fetsch.

Cont
Vus scheis buc ei, mo ins sa tuttina ei.

Marches
Ins sa buc tut.

Cont
Bein, car signur marches, ins sa tut. Ils cameriers raquentan ei.

Marches
A propos cameriers, saveis, quei camerier che ha num Fabrizio: quel plai pauc a mi.
Ei para che l’ustiera fetschi empau bials egls ad el.

Cont
Podà ch’ella vul maridar el. Fuss buc in malfatg. Ussa eis ei sis meins ch’il bab dad
ella ei morts. Ina giuvna che meina suletta in’ustria vegn en embrugls. Sch’ella
marida hai jeu empermess treitschien scudi.

Marches
Sch’ella marida, sun jeu siu protectur e jeu vegn a .... jeu sai tgei che jeu vegn a far.

Cont
Tedlei: lein far da buns amitgs. Lein omisdus dar ad ella treitschien scudi.

Marches
Quei che jeu fetsch, fetsch jeu el secret. Jeu selaudel buc cun ei. Jeu sun quel che
jeu sun. cloma Ei zatgi cheu?

Fabrizio
Vus giavischeis, signur?

Marches
Signur? Tgi ha mussau a ti talas impertinenzas?

S-GOL 1-4_L_ustiera Mirandolina_(sr)


5

Fabrizio
Perdunei.

Cont
Schei a mi: co ha la patruna?

Fabrizio
Ella ha bien, illustrissim.

Marches
Eis ella levada?

Fabrizio
Gie, illustrissim.

Marches
Asen!

Fabrizio
Pertgei, signur illustrissim?

Marches
Tgei ei quei, quei illustrissim?

Fabrizio
Quei ei il tetel che jeu hai era dau a tschei cavalier.

Marches
Denter el e mei dat ei bein enqual differenza.

Cont
Udis?

Fabrizio
El gi la verdad. Ei dat ina differenza, jeu vesel quei vid la bunamana: el dat pli pauc.

Marches
Gi alla patruna da vegnir tier mei, jeu hai da discuorer cun ella.

Fabrizio
Giebein excellenza. Hai jeu puspei sbagliau?

Marches
Na, aschia eis ei en uorden. Quei sas ti ussa dapi treis meins, mo ti eis in
impertinent.

Fabrizio
Sco vus cumandeis, excellenza.

Cont
Vul veser la differenza denter il marches e mei?

S-GOL 1-4_L_ustiera Mirandolina_(sr)


6

Marches
Tgei manegieis vus cun quei?

Cont
Tscheu, jeu dun a ti in zechin. Mira ch’el detti è in a ti.

Fabrizio
al cont Grazia, illustrissim. al marches Excellenza ...

Marches
Jeu sfarlatel buc daners sco in ballurd. Fai che ti vegnies naven!

Fabrizio
al cont Signur illustrissim, il tschiel benedeschi vus. al marches Excellenza. va

Marches
Vus carteis da fierer mei ord canvau cun vos schenghetgs, mo vus contonschis nuot.
Miu rang vala dapli che tut vossa muneida.

Cont
Per mei quenta buc con ch’enzatgei vala, mobein con ch’ins sa sbursar.

Marches
Mo fagei ir ruasseivlamein vos daners tochen che vus rumpis la totona. Mirandolina
fa buc stem da vus.

Cont
Vus carteis dad esser stimaus dad ella pervia da tut vossa gronda noblezia? Ei drova
daners!

Marches
A tgei daners? Ei drova protecziun. Ins sto vegnir respectaus.

Cont
Sch’ils daners mauncan buc, vegn ins respectaus da tuts.

Marches
Vus saveis buc tgei che vus scheis.

Cont
Quei sai jeu meglier che vus.

Cavalier
Amitgs, tgei munta quella canera? Daco veis dispeta?

Cont
Pervia d’il motiv il pli ridicul dalla tiara.

Marches
Gie, bravo! Il cont fa ridicul tut.

S-GOL 1-4_L_ustiera Mirandolina_(sr)


7

Cont
Il signur marches ama nossa ustiera. Jeu amel ella aunc bia pli fetg. El pretenda
ch’ella sedetti giu cun el pervia da sia noblezia. Jeu sperel ch’ella fetschi quei pervia
da mes regals. Para ei buc a vus che quella damonda seigi ridicula?

Marches
Ins sto saver cun tgei engaschament che jeu protegel ella.

Cont
al cavalier El protegia ella e jeu dun o daners per ella.

Cavalier
En verdad san ins buc sescagnar per ina raschun che vala pli pauc. Ina dunna
alterescha vus? Fenda vus? Ina dunna? Tgei caussas maisudidas! Ina dunna? En
mintga cass sun jeu buc in prighel per vus. Jeu hai maina amau las dunnas, jeu hai
mai stimau ellas. Sche vus dumandeis mei ei ina dunna nuot auter ch’ina
sgarscheivla malsogna per in um.

Marches
Schinavon ha Mirandolina in meret extraordinari.

Cont
Cheu ha il signur marches raschun. Nossa patruna dall’ustria ei propi amabla.

Marches
Cunquei che jeu amel ella saveis bein crer ch’ei schai zatgei grond en ella.

Cavalier
Vus fageis rir mei. Tgei pomai ha ella aschi stravagau ch’ella ei buc cumina sco tut
tschellas dunnas?

Marches
Ella ha in tratg niebel ch’incanta.

Cont
Ella ei biala, tschontscha bein, sevestgescha schuber ed en uorden ed ha in gust
grondius.

Cavalier
Quei ei tut caussas che valan buc ina pipa tubac. Jeu sun uss cheu dapi treis gis ed
ella ha insumma buc fatg impressiun a mi. Ella ei ina dunna sco tschellas è. Dunnas?
Tuttas ensemen mo enta peis.

Cont
Essas vus maina stai inamurai?

Cavalier
Maina, e jeu vegn maina ed esser. Ei han fatg tut il giavel per dar a mi ina dunna, mo
jeu hai mai vuliu ina.

Marches
Mo vus essas il sulet da vossa casa, leis buc patertgar alla successiun?

S-GOL 1-4_L_ustiera Mirandolina_(sr)


8

Cavalier
Jeu hai ponderau pliras gadas vidlunder, mo cu jeu s’imaginel che jeu stuess
supportar ina dunna per haver affons, varga la voluntad immediat.

Cont
Tgei vuleis vus lu far cun vossa rihezia?

Cavalier
Guder quei pauc che jeu hai cun mes amitgs.

Marches
Bravo cavalier, bravo! Lein guder!

Cont
Ed allas dunnas leis dar nuot?

Cavalier
Propi nuot. Mei maglian ellas segiramein buc.

Cont
Cheu nossa patruna. Mirei sin ella, eis ella buc adorabla?

Cavalier
O tgei biala caussa! Jeu hai tschien ga pli bugen in bien tgaun da catscha che ella.

Marches
Sche vus stimeis buc ella, jeu persuenter ton pli fetg.

Mirandolina
Jeu fetsch inclin a quels cavaliers. Tgi enquera mei da vus signurs?

Marches
Jeu enquerel vus, denton buc cheu.

Mirandolina
Nua levas mei, excellenza?

Marches
En mia combra.

Mirandolina
En vossa combra? Sche vus veis da basegns da zatgei, vegn il camerier a survir ei a
vus.

Marches
al cavalier (Tgei scheis da quella retenientscha?)

Cavalier
al marches (Vus scheis retenientscha, jeu getg impertinenza!)

S-GOL 1-4_L_ustiera Mirandolina_(sr)


9

Cont
Cara Mirandolina, jeu discuorel cun vus el public, vus stueis buc vegnir en mia
combra. Mirei inaga quels anials d’ureglia. Plain els a vus?

Mirandolina
Bials!

Cont
Quei ei diamants, saveis?

Mirandolina
O quei vesel jeu. Era jeu capeschel zatgei da diamants.

Cont
Ed els s’audan a vus!

Cavalier
bufatg al cont (Car amitg, vus firis naven els!)

Mirandolina
Pertgei vuleis vus schenghegiar quellas rintgas a mi?

Cont
Jeu supplicheschel da retscheiver ellas per amur da mei.

Cavalier
(O tgei narr!)

Mirandolina
Na propi, signur ...

Cont
Sche vus prendis buc els, permaleis vus mei.

Mirandolina
Jeu sai buc tgei gir .... jeu less buc vilentar ils hosps da mia ustria. Per buc permalar
vus, prendel jeu els.

Cavalier
(O tgei cugliuna!)

Cont
al cavalier (Tgei scheis da quella preschientscha da spért?)

Cavalier
(La detga preschientscha. Ella maglia vus e gi gnanc grazia persuenter.)

Marches
Veramein, signur cont; quei ei propi in grond meret. Far schenghetgs ad ina dunna
ella publicitad, ord spira vanitad. Mirandolina, jeu stuess discuorer cun vus sut quater
egls, mo denter vus e mei. Jeu sun in galantum.

S-GOL 1-4_L_ustiera Mirandolina_(sr)


10

Mirandolina
Sche vus dumandeis nuot auter, mon jeu.

Cavalier
He! Patruna. Il resti da letg che vus veis dau, plai buc a mi. Sche vus veis buc
meglier, vegn jeu a bandunar vossa locanda.

Mirandolina
Signur, nus vein schon meglier. Vus vegnis survi tenor vos giavischs, mo a mi para ei
tuttina che vus savesses dumandar persuenter in tec pli gentil.

Cavalier
Leu nua che jeu dun ora mes daners, stos jeu buc far cumpliments.

Cont
a Mirandolina Hagies pazienzia cun el. El ei in inimitg mortal dallas dunnas.

Mirandolina
Paupras dunnas! Tgei han ellas fatg a vus? Daco aschi crudeivels cun nus, signur
cavalier?

Cavalier
Ei tonscha. Midei il resti da letg. Amitgs, jeu serecamondel. va

Mirandolina
Tgei um selvadi! Jeu hai aunc buc entupau in semegliont.

Cont
Cara Mirandolina, buc tuts enconuschan vos merets.

Mirandolina
En verdad dat siu secuntener a mi aschi fetg sil stumi che jeu tarmettel gest naven
el.

Marches
Gie, fetg bien; e sch’el vul buc ir, schei ei a mi, e jeu fetschel ir el immediat. Mo fagei
diever da mia protecziun.

Cont
E pervia dils daners che vus sperdis: jeu cumpenseschel e vegn a pagar tut. (Tedlei
inaga: tarmettei era gest naven il marches, jeu paghel ei!)

Mirandolina
Grazia, mes signurs, grazia. Jeu hai bein ton spért ch’ei tonscha da gir ad in jester
che jeu vegli buc el; e quei che pertucca sperditas: mia ustria ha maina combras
ch’ein buc occupadas.

Zelinda
al cont Illustrissim, cheu ei zatgi che garegia vus.

Cont
Sas tgi ch’igl ei?

S-GOL 1-4_L_ustiera Mirandolina_(sr)


11

Zelinda
Jeu creigel ch’ei seigi in fravi d’aur. va

Cont
A gie, el ha da mussar a mi custeivladads. Mirandolina, quels anials d’ureglia duein
haver zatgei ch’accumpognan els.

Mirandolina
O na, signur cont ...

Cont
Vus meriteis dabia, e jeu stemel ils daners nuotzun. Jeu mon a mirar quella
custeivladad. Adia, Mirandolina: signur marches, jeu hai l’honur! va

Marches
(Smalediu cont! Cun ses daners mazza el aunc mei.)

Mirandolina
Getg sincer, il signur cont dat ora bia memia bia.

Marches
Strusch ch’el ha empau daners, ch’el dat o els spir quet. Jeu enconuschel quels
magliatalpas, jeu enconuschel il viver dil mund.

Mirandolina
Il viver dil mund enconuschel jeu era.

Marches
Els manegian ch’ins conquisti dunnas sco vus cun regals.

Mirandolina
Schenghetgs fan buc mal il magun.

Marches
Jeu vess il sentiment da far entiert a vus sche jeu obligass vus cun far traso
schenghetgs.

Mirandolina
Gliez ei segir: il signur marches ha mai fatg entiert a mi.

Marches
Ed en quei grau fetsch jeu era maina entiert a vus.

Mirandolina
Quei creigel jeu a vus scochemai.

Marches
Mo leu nua che jeu sai gidar, cumandei.

Mirandolina
Memia grazius, excellenza.

S-GOL 1-4_L_ustiera Mirandolina_(sr)


12

Marches
Mintgaton giavischass jeu dad esser el stan dil cont.

Mirandolina
Forsa per raschun da ses daners?

Marches
A tgei! Daners? Quels valan buc ina toffa. Sche jeu fuss in cont ridicul sco el ...

Mirandolina
Lu fagesses tgei?

Marches
Giavel gleiti ... jeu maridass vus. va

Mirandolina
O, tgei hai jeu pomai getg? Igl excellentissim signur marches Endirafom maridass
mei? Mo cheu dat ei aunc ina pintga difficultad. Jeu less buc maridar el. Sche jeu
vess maridau tut quels che han getg da vuler maridar mei, o lu vess jeu tons umens!
E quei signur cavalier, rustical sco in uors, tracta mei aschi brut? Quei ei igl emprem
jester ch’ei vegnius en mia ustria che ha buc gust da sedar giu cun mei. El ei in
inimitg dallas dunnas? El po buc ferdar ellas? Pauper narr! El vegn aunc buc ad
haver anflau quella che muossa ei ad el. Mo el vegn ad anflar ella, el vegn ad anflar
ella. E tgi gi ch’el hagi aunc buc anflau ella?

Fabrizio
He, patruna.

Mirandolina
Tgei eis ei?

Fabrizio
Quei cavalier fa canera pervia dil resti da letg, el pretenda che quel seigi ordinaris e
vul buc el.

Mirandolina
Jeu sai, jeu sai. El ha getg ei era a mi, e jeu vegn a survir el.

Fabrizio
Fetg bien. Lu vegn jeu a semtgar igl uorden, per che jeu sappi purtar quel ad el.

Mirandolina
Mo schei, jeu portel ei sezza ad el.

Fabrizio
Vus purteis ei sezza ad el?

Mirandolina
Gie, jeu.

S-GOL 1-4_L_ustiera Mirandolina_(sr)


13

Fabrizio
Ei para che quei jester munti bia a vus.

Mirandolina
Tuts muntan bia a mi. Mirei da vus.

Fabrizio
Igl ei adina stau aschia che jeu surveschel ils jasters.

Mirandolina
Vus essas in tec ruhs culs jasters.

Fabrizio
E vus essas in tec memia gentila.

Mirandolina
Jeu sai tgei che jeu fetschel, jeu hai buc basegns da correcturas.

Fabrizio
Bien, bien; lu mirei per in auter survient.

Mirandolina
Pertgei, signur Fabrizio? Veis disgust da mei?

Fabrizio
Seregurdeis tgei che vies bab ha getg a nus dus avon ch’el ei morts?

Mirandolina
Gie, cu jeu vi maridar, seregordel jeu vi da quei che miu bab ha getg.

Fabrizio
Jeu hai ina pial fina, tschertas caussas pos jeu buc vertir.

Mirandolina
Mo tgei cartis vus che jeu seigi? Ina frastga? Ina tschuetta cochetta? Ina narra? Jeu
smarveglel da vus. Tgei duei jeu far cun jasters che vegnan e van? Sche jeu tractel
bein els, lu fetsch jeu quei per miu interess, per il num da mia ustria. E cu jeu vi
maridar ... vegn jeu a patartgar vida miu bab. E vida quel che ha surviu bein. Jeu sun
engrazieivla. Jeu enconuschel il meret ... Basta, Fabrizio, capi mei sche vus saveis.
va

Fabrizio
Tgi che capescha ella ei propi perderts. Inaga pari ch’ella vegli mei, in’autra ga
ch’ella vegli buc mei. Ella plai a mi, jeu hai bugen ella. A! Jeu stos serrar giu in egl, e
schar cuorer tschertas caussas. Jeu stun probabel per adina. Va

Musica: Salieri, La locandiera, Sinfonia, 3.

S-GOL 1-4_L_ustiera Mirandolina_(sr)


14

Maletg 2

combra dil cavalier

Survient
Illustrissim, els han purtau quella brev.

Cavalier
Purtei a mi la tschugalata. il survient va, il cavalier arva la brev “Siena, igl emprem da
schaner 1753” (Tgi scriva)? “Orazio Taccagni. Carissim amitg. L’amicezia che colligia
mei cun vus renda mei attent da far a saver che vies retuorn en vossa patria ei
necessaris. Il cont da Manna ei morts” ... (Pauper cavalier! Jeu stun mal.) “El ha
schau anavon sia suletta feglia buc maridada sco artavla da tschientschuncontamelli
scudis. Tut vos amitgs lessen ch’ina tala fortuna tucass a vus e manegian” ... Buc
sestentei per mei, jeu vi saver da quei nuot. Els san che jeu lessel buc femnas
perpeis. E quei car amitg che sa quei pli che tut tschels, tenta mei mender che tuts.
el scarpa la brev. Ina femna per mei! Lu plitost ver ina detga fevra.

Marches
Amitg, essas cuntents sche jeu vegnel a star in tec cun vus?

Cavalier
Vus fageis honur.

Marches
Silmeins denter mei e vus, denter nus dus, savein nus discuorer en confidonza; mo
quei asen dad in cont ei buc digns da seconversar cun nus.

Cavalier
Car marches, perstgisei. Mo respectei ils auters sche vus sez leis esser respectai.

Marches
Vus enconuschis miu natiral. Jeu fetsch curtesia a tuts, mo quel pos jeu semplamein
buc star ora.

Cavalier
Vus pudeis buc star ora el perquei ch’el ei vies rival ell’amur. Vergugna! In cavalier
da vossa sort inamuraus en ina ustiera! In um sabi sco vus, cuora suenter ad ina
dunna!

Marches
Miu cavalier, ella ha striunau mei.

S-GOL 1-4_L_ustiera Mirandolina_(sr)